नारी-जगत | Anjoria's Weblog\nCategory Archives: नारी-जगत\nआधी आबादी के बदलत चेहरा\nजिनिगी में, हार, असफलता आ पीछे छूटि गइल आम बात हऽ. सपना पूरा ना भइल त एकर मतलब ई ना हऽ कि सपना देखले छोड़ दिहल जाव. उमेद मुए के ना चाहीं. उमीद आ सपना जिया के राखल आ ओके पूरा करे खातिर, लगातार कोशिश कइल ‘खास’ बात हऽ. एही खास बात आ प्रवृत्ति का कारन, लाख भेदभाव, उपेक्षा आ अन्याय का बावजूद ‘नारी’ आगा बढ़ि पवले बिया. उमेद के दामन थमले चेतना आपन लक्ष पावे खातिर, ओके सक्रिय करत रहल. सत्तर का दशक से शुरू भइल ‘नारी आंदोलन’ का बाद नारी का भीतर ‘अन्याय’, ‘शोषण’ आ भेदभाव के खिलाफ लड़े आ आवाज उठावे का बल में बढ़ोत्तरी आइल. ‘नारी लेखन’ आ ‘स्त्री-विमर्श’ नारी पक्ष के असुरक्षा चिन्ता, दुख, पीड़ा आ कुण्ठा के मुखर अभिव्यक्ति कइलस. एसे नारी के सोच-विचार में बदलाव आइल. समाज, सरकार आ प्रशासन ‘नारी’ के हक आ सम्मान खातिर सचेत भइल आ हरकत में आइल.\nश्रम में जबर्दस्त भगीदारी स्वालंबन आदि से समाज में मेहरारूअन के बढ़त साख आ रसूख से, नया उमेद जागल. जीवन का हरेक क्षेत्र में नारी अपना प्रतिभा-लगन से आपन नया मुकाम बनावत लउकत बिया. पढ़ाई, व्यवसाय, नौकरी, खेल, उद्यम प्रशासन राजनीति कवनो अइसन क्षेत्र नइखे, जहाँ ओकर दमदार उपस्थिति ना होखे.बाकिर देश के जनसंख्या आ ओकर आध आबादी का लिहाज से नारी के हिस्सेदारी बहुते कम बा. देश का कई हिस्सा में, आजो औरत परिवार से लेके बाहर तक- भेदभाव, उपेक्षाआ शोषण के शिकार बिया. आजो ओके बराबरी वाला सम्मान से मरहूम राखे वाला सामन्ती, रूढ़िवादी सोच बरकार बा. आजुओ, असुरक्षा, डर आ आशंका औरत के आगे बढ़त डेग रोकत बा. आजो पुरूष सत्ता अपना शक्ति-सामर्थ आ अहंकार से ओके नीचा देखावे में कसर नइखे छोड़त. आजुओ समाज में औरत खातिर सामाजिक व्यवहार हाथी दांत लेखा देखावे वाला ढेर बा.\nप्रेम, दया, करुना, ममता आ सहनशीलता के मूरत मानल जाये वाली नारी के जमात में प्रगतिशील सोच आ नया विचारन क विवेक त जाग रहल बा, बाकिर एम्मे बहुत कुछ खराबो चीज साथ-साथ घुसि आइल बा. औरत का प्रति खुद औरत के जवन पक्षधरता आ प्रेरणास्पद संवेदनाशीलता होखे के चाहीं ऊ नइखे आइल. कतने अइसन घर बा, जहाँ बेटी आ बहू में फर्क कइल जाता, जहाँ बहू के लक्ष्मी बना के घर में ले आइल जाता आ बाद में घर सँवरला-सहेजला आ खाना पकवला, सेवा-टहल कइला का बादो उपेक्षा भरल व्यवहार कइल जाता. दहेज-प्रताड़ना, मार-पिटाई जइसन घटना आजुओ मन के दुखी करत बाड़ी सन. सबसे बड़ त्रासदी त ई बा कि एह कुल्हि में खुद औरत, औरत का खिलाफ साजिश आ उत्पीड़न के प्रमुख हिस्सेदार बनत बाड़ी सन. दकियानूसी सोच, दिखावा आ झुठिया अहं के तुष्टि खातिर परिवार के औरते दुसरा औरत के नीचा दिखावे आ अपमानित करे के मोका नइखी स चूकत. ई सब भावनात्मक लगाव आ संवेदनशीलता ना रहला के कारन बा. अपना वर्ग का प्रति सहानुभूति का कमी का कारन बा.\nसमय का साथ-साथ दुनिया आ देश में बहुत कुछ बदल रहल बा. नारी का प्रति दकियानूसी सामन्ती सोच, पारंपरिक नजरिया बदले न बदले बाकि प्रगतिशील सोच आ आधुनिक विचारन क संघर्ष जारी बा. पुरान मान्यता टूट रहल बाड़ी स. कट्टरता आ जकड़न कम भइल बा. पुरूष समाज में खास तौर से, बाप, भाई, पति आ अन्य निकट संबंधियन के औरत के प्रति नजरिया बदलल बा. ऊ खुल के नया बदलाव खातिर लड़कियन आ औरतन के तइयार होखे आ अपना पैर पर खड़ा होखे में मदद करत बा. ऊ खुशी से अपना परिवार के लइकी आ औरत के आगा बढ़े या लक्ष हासिल करे खातिर उकसावत आ उत्साहित करत बा. एही सब क नतीजा बा कि नारी शिक्षा-दीक्षा आ काम कुशलता में बढ़ोत्तरी भइल बा. ओकरा भीतर छिपल प्रतिभा आ शक्ति-सामर्थ के फरे फुलाए में सहूलियत आ सहयोग मिल रहल बा. परिवार के सहयोग आ प्रोत्साहन क नतीजा में आज सेवा-व्यवसाय आ उद्यम में औरतन क भगीदारी बढ़ल बा.\n‘नारी सशक्तीकरण’ का लेहाज से, जवन उपलब्धि हासिल भइल बा ओम्मे ‘बहुत कुछ’ त नइखे, बाकि एतना जरूर बा कि आगा अउर अच्छा होखे के संभावना आ उमेद झलकत बा. शिक्षा आ स्वास्थ्य में नारी के भागीदारी पहिलही से रहल हा, बाकि एने कुछ सालन में आई.टी., साफ्टवेयर, संचार-माध्यम आ मैनेजमेन्ट में लइकियन आ औरतन के बढ़त रूचि, सक्रियता आ उपलब्धि देख के, उमेद के अउर बल मिलत बा. ग्राम पंचायत, नगरपंचायत जइसन स्थानीय निकायन में आइल पिछड़ी, परिगणित आ अनुसूचित जातियन के औरतन क प्रतिशत ज्यादा बा. एम्मे ज्यादातर अशिक्षित भा मामूली पढ़ल-लिखल औरतन क जमात बा आ एह औरतन क कमान (पति, भाई, भतीजा का रूप में) मरदन का हाथ में बा. अगर महिला प्रधान, प्रमुख भा अन्य महत्व का जगहा पर बाटे त पढ़ल-लिखल रहलो प घर के मरदन क हस्तक्षेप ओइसहीं बा. ओके स्वतंत्र निर्णय करे आ विवेकानुसार चले के इजाजत नइखे.\nभारत का राजनीतिक इतिहास में ईहो गजब संजोग बा कि देश के राष्ट्रपति, लोकसभा अध्यक्ष, सत्ताधारी पार्टी के अध्यक्ष, नेता प्रतिपक्ष आ सत्ता में समर्थन देबे वाली कुछ पार्टियन क अध्यक्ष ‘नारी’ बाड़ी सन. ममता बनर्जी, मायावती, जयललिता जइसन मजबूत राजनीतिक कद वाली नारी अपना इच्छाशक्ति, मजबूत संकल्प आ लगन से कठिन लक्ष साध के समाज के नया राह देख रहल बा लोग. संगठित क्षेत्र में नारी के हिस्सेदारी भले कम होखे बाकि असंगठित क्षेत्र में 92-94 प्रतिशत बा. श्रमिक क्षेत्र में 31 प्रतिशत आ प्रशासन में 8 से 10 प्रतिशत. राजनीति में महिला भागीदारी खातिर 33 प्रतिशत आरक्षण क बिल उच्चसदन में पास भइला का बाद भलहीं लटक गइल, बाकि समय जवना तेजी से करवट ले रहल बा कि महिला आरक्षण बिल पास करही के पड़ी. लिंग भेद का आधार पर भेदभाव, असमानता आ उपेक्षा के दौर ज्यादा दिन चले वाला नइखे. देश के एगो मजबूत राष्ट्र बनावे खातिर, आधी आबादी के स्वतंत्रता, अधिकार आ सम्मान के बहुत ढेर दिन ले, दबाइ के नइखे राखल जा सकत. आधुनिक भारत के सोगहग रूप तबे लउकी जब मर्द-औरत एक साथ मिल के नव समाज निर्माण क पक्का बुनियाद रखी. फेरु त कारवां बनत जाई आ लोग आवत जाई.\nदेश आ समाज, नारी-जगत, पुस्तक चर्चा, सरोकार, साहित्य में प्रकाशित किया गया | Tagged पाती, भोजपुरी पत्रिका\t| Leaveareply\nPosted on जुलाई 4, 2011 by Anjoria\nआजु हमनी सभे जानत आ मानत बानी कि देह के निरोग रखला के कवनो विकल्प नइखे. ऊ त रखही के बा. बाकिर अतने से काम नइखे चले वाला हमनी का देखले बानी जा कि उपर से पूरा तरह से निरोग लउके वाला लोग, जे नियमित व्यायाम करत रहे, सही भोजन सही समय पर करत रहे, कइसे हार्ट अटैक से भा कैन्सर वगैरह से मर गइल. पहिले का जमाना से कहीं बहुते बेसी आजु जरूरत बा अपना दिमाग के. मनो मस्तिष्क के निरोग राखल, देह से बेसी ना त देह से कमो ना. दिन, हफ्ता, साल, भा दसियो साल से दबावल आवेग, तनाव, आ जिनिगी में मिले वाला निराशा, अपना अन्तरमन के आवाज दबवले राखे के मजबूरी, आ भावनाशून्य बनल हमनी के हमनिये से अलगा कर देत बा.\nआजु बहुते जानकारी एह बाति पर मिल जाई जवना में मस्तिष्क के सरल अध्ययन भइल होखे, मनोमस्तिष्क के दर्शन विचारित कइल गइल होखे, मनोविज्ञान, मानसिक स्वास्थ्य, नवयुग के वैकल्पिक संदर्भन के चरचा भइल होखे. मनोविचार आ स्वस्थ जीवनो पर ढेर कुछ मिल जाई पढ़े खातिर. बाकिर अइसन कवनो किताब बहुत कमे मिली जवना में समुझावल गइल होखे कि कवनो खास तरीका आ टिप से रउरा मानसिक, भावनात्मक, आ शारीरिक स्तर पर का फायदा हो सकेला.\nहालही में ममता सिंह के लिखल आ स्टर्लिंग प्रकाशन से प्रकाशित किताब “Mentor Your Mind, Tested Mantras For The Busy Woman” में बतावल गइल बा कि कवना तरीका के मनोमस्तिष्क के स्वास्थ्य पर का असर पड़े वाला बा. आ जवना तरीकन के बाति कइल गइल बा उहो आम पाठक खातिर बहुत सहज आ संभव बाड़ी सँ. अइसन अइसन टिप, अभ्यास, सरल योग, सहज ध्यान का बारे में बतावल गइल बा जवना से पाठिका आजु का जमाना में अपना मनोमस्तिष्क के स्वस्थ राख सकेली.एह तरीकन खातिर कवनो स्पेशलिष्ट का लगे गइला के जरुरतो नइखे पड़े वाला. “मेन्टर योर माइन्ड” में छह गो मानसिक बीमारियन का बारे में, छह गो भावनात्मक उद्वेगन का बारे में आठ गो आध्यात्मिक तरीका सिखावल गइल बा. किताब में एगारह गो प्रश्नावली बाड़ी सँ जवना से रउरा आपन मूल्यांकन कर सकीले. रेखाचित्र का सहारे तेरह गो सहज अभ्यास बतावल गइला बा. किताब में २८ गो कार्यक्रम बतावल गइल बा अपना मन के बदले खातिर आ सात गो टेबुल बनाके सबकुछ समुझावे के कोशिश कइल गइल बा.\nकिताब हर बड़ा शहर के प्रतिष्ठित पुस्तक विक्रेता का लगे मिल सकेला. अगर ना मिले त ममता सिंह से जानकारी लिहल जा सकेला.\nBook Name: Mentor Your Mind, Tested Mantras For The Busy Woman\nAuthor: Mamta Singh\nनारी-जगत, पुस्तक चर्चा में प्रकाशित किया गया | Tagged ममता सिंह, मेन्टर योर माइन्ड\t| Leaveareply\nPosted on जुलाई 2, 2011 by Anjoria\nखबर, देश आ समाज, नारी-जगत, सरोकार में प्रकाशित किया गया | Tagged मनोज तिवारी\t|7Replies\nPosted on अक्टूबर 20, 2010 by Anjoria\nपिछला हफ्ता गाजीपुर जिला के नंदगंज थाना के पुलिस तीन गो परिवार के मेहरारुवन के थाना उठा ले गइल आ ओहिजा बंधक बना के राखि लिहलसि. फिरौती का रुप में ओकर माँग रहुवे दू गो आरोपियन के थाना में हाजिरी. ओह औरतन में एगो औरत यशवंत के महतारीओ रहली जिनकर पूरा मामिला से कवनो लेना देना ना रहुवे. संजोग से ऊ ओह घरी अपना पटीदारी में दयादिन का घरे गइल रहली आ ओह घर के सवांग पर एगो हत्या के आरोप रहे. पुलिस आइल आ सगरी मेहरारुवन के उठा ले गइल आ ओह लोग के तब ले बन्हक बना के रखलसि जब ले ऊ आदमी थाना में आत्म समर्पण ना कर दिहलसि.\nयशवंत जानल मानल पत्रकार हउवन आ पूरा देश के पत्रकार उनका के जानेले. बाकिर एह सब का बावजूद उनकर केहू सुने के तइयार ना भइल आ महतारी तबे थाना से लवटि पवली जब पुलिस के मकसद पूरा हो गइल. एह गैर कानूनी काम के जतना विरोध कइल जाव ओतना कम होखी. काल्हु मऊ से संपुर्णानन्द दूबे के पाती आइल त पूरा घटना के जानकारी लिहनी. एह सिलसिला में यशवंत के लिखल अपना महतारी के नामे एगो सार्वजनिक चिट्ठी रउरा सभे के सोझा ले आवे लायक लागल. यशवंत पत्रकारन के आवाज का रुप में जानल जाये वाला लोकप्रिय वेबसाइट http://bhadas4media.com के संचालक हउवन. पेश बा उनकर अपना महतारी का नामे लिखल चिट्ठी के भोजपुरी अनुवाद\nमाँ, हमरा समुझ में आ गइल बा कि तू सभ हमरा के पुलिस अधिकारी काहे बनावल चाहत रहलू. आईएएस अधिकारी बनावल चाहत रहलू. हम पढ़ाई लिखाई में अपना जवार में सबले तेज रहीं, से रउरा लोग सोचत रहीं कि इलाहाबाद पढ़े गइल बा, पढ़ लिख के अधिकारी बन के लवटी आ तब घर के सगरी दुख खतम हो जाई. बाकिर माँ, हम भगत सिंह के आदर्श मानत एगो नक्सलवादी संगठन आइसा से जुड़ गइनी. अपना परिवार के दुख दर्द का सोझा समाज के दुख दर्द ज्यादा बड़ लागल आ नौकरशाह बन के अपने जनता पर राज करे का जगहा जनता का बीचे रहि के ओह लोग के गोलबंद करिके सत्ता शासन से लड़ाई कइल उचित लागल. बाकिर ई ढेर दिन ले चलल ना. हमरा लागल कि जनता का बीच रहि के ओकरा के गोलबंद कइल बेहद मुश्किल काम बा से हम बीच के रास्ता चुन लिहनी. कलम का जरिये जनता के आवाज उठावल शुरु कइनी. इलाहाबाद आ बीएचयू में छात्र आन्दोलन, नुक्कड़ नाटक, गाना बजाना करत कब पत्रकार बन गइनी पता ना चलल.\nबाकिर, उहे कीड़ा जवन हमरा के भगत सिंह के रोल मॉडल माने के कहलसि आ परिवार के हित का बजाय समाज आ जनता के हित के बड़हन माने के नसीहत दिहलसि, हमरा के कतहीं चैन से ना रहे दिहलसि. सिस्टम के, आफिस आफिस का खेल में रमे ना दिहलसि. काहे कि हर जगहा नामो भर के नैतिकता आ ईमानदारी के निर्वाह भारी पड़े लागत रहे. ई नैतिकता आ ईमानदारी कवनो आरोपित भाव ना ह, बलुक बचपन में गाँव का स्कूल में उच्च विचार वाली कविता कहानी स्लोक पढ़ला का चलते बा जवना के झूठ मनला के बावजूद अपना व्यवहार के हिस्सा आजु ले ना बना पवनी. काहे कि तू ही सभ कहत रहलऽ कि झूठ बोलल गलत हऽ, चोरी कइल गलत हऽ. से उहे मानत अइनी. हालांकि अब हमरा लागेला कि ई सब बाति फर्जी हऽ. नैतिकता दू तरह के होले, एगो गाँव वाली जवना के हम तू जियेनी, दोसरका शहर वाली जवना के सफल कहाये वाला चालाक लोग जियेला बाकिर बतावे ना.\nहँ, त माँ हम कहत रहनी कि पढ़ाई लिखाई में ठीकठाक होखला का चलते हम पढ़ाई लिखाई में लागल रहनी आ हमरा सामनही बेईमान पत्रकार आ रीढ़विहीन संपादक आफिस का बहरी के धन्ना सेठन से साँठगाँठ कर के मिशन मनी के अभियान चलावत रहले. अपना संस्थानो के बेइमानी के रकम खिआवत रहले त प्रबन्धन खुश हो के ओह लोग के तरक्कीओ देत गइल. ओह लोग का परिवारन में समृद्धि आवत गइल, फ्लैट आ कार खरीदात गइल. दोसरा तरफ हम लिखले पढ़ला के आदर्श मानत रहनी. निमन काम का चलते हमार तनखाह बढ़त गइल, तरक्कीओ मिलत गइल बाकिर सब कुछ बढ़ला का बावजूद, ३५ हजार रुपया के तनखाह का बावजूद महीना का अन्त में पइसा खतम हो जात रहल. ओही कीड़ा का चलते हम आजु ले कहीं जम ना पवनी. सफल ना हो पवनी, काहे कि दुनिया जवना के सेटल होखल कहेले, सफल होखल मानेले, ऊ हमरा खातिर गिरला सरीखा होला, आँख मूंद लेबे जइसन होला. जवन सुख अपना फकीरी में पावेनी ऊ अंबानी बन गइला का बादो हमरा कतई नसीब ना हो सके. बाकिर एह फकीरी के का करीं जे तोरा के थाना जाये से ना बचा सकल.\nबाकिर माँ, चिन्ता मत करीहे. हमरा खातिर तू हीं अकेला माँ ना हऊ, तोहरा जइसन लाखो महतारी बाड़ी जवना के बेटा हमरे जइसन हउवें. जे चहीहन कि उनका महतारियन के उत्पीड़न करे वाला के सजा मिले बाकिर उनका तरीका मालूम नइखे. हम कोशिश करब जे माँ तोहरे ना, आगा से तमाम महतारियन के अइसनका जिल्लत जलालत से दू चार ना होखे के पड़े. एकरा खातिर हमरा सोनिया गाँधी से ले के मायावती जइसन तमाम महिला महतारियन से भेंट करे के पड़ी त करेम. कानून अपना हाथ में ले के आपन बाति राखे के पड़ी त ओकरो पर सोचब काहे कि अइसने भगत सिंह सिखवले बाड़न. बाकिर तोरा अपमान के भुलायब ना. हमरा पता बा तू जल्दिये सब कुछ भुला देबू. सभका सोझा अइसन पेश करबू जइसे कुछ भइले ना होखे. कहबू कि पुलिस तोहरा साथे बढ़िया बेवहार कइले रहुवे, बढ़िया से रखले रहुवे. बाकिर हमरा मालूम बा कि तोहार मन भीतर कहीं से चटक गइल होखी. जवन गहिर कचोट लागल होखी ओकराके हम समुझत बानी. तू आपन दुख व्यथा केहू से कह ना सकऽ काहे कि कहला के अधिकार त पुरुष आ पुलिस का लगे बा. तोहरा लोगन के त बस रिसीविंग एंड पर राखल गइल बा, महसूस करत रहे खातिर.\nमाँ, हम नइखी जानत कि तोहरा के अपमानित करे वाला हम केकरा के मानीं ? नंदगंज के थानेदार के, की इलाका के सर्किल आफिसर के, कि पुलिस कप्तान के ? आ की आईजी के मानीं, की मुख्यमंत्री मायावती के मानीं. एह लोकतंत्र के मानीं कि खुद अपना के दोषी मानीं. हमरा त सभ एके जइसन लागत बाड़े. हिंसक जानवर के पूरा शृंखला बा. हम बहुते भकुआ गइल बानी. हमरा लागत बा माँ कि हमहीं दोषी बानीं जे अतना पइसा ना कमा सकल कि पुलिस वालन के तोहरा लगे चहुँपे से पहिले खरीद लेतीं. अतना बड़ नौकरी ना खोज पवनी कि पुलिस वाले तोहरा लगे पहुँचे के सोचिये के थर्राये लागस. अइसन दोस्त ना बना पवनी जे अतना प्रभावशाली होखतन कि एगो फोने पर गाजीपुर के कप्तान यस सर, यस सर कहत आदेश के पालन में जुट जाइत. एहसे माँ हम अपने के दोषी मानत वादा करत बानी कि हम प्रायश्चित करब आ तोहरा जइसन हजारो लाखो महतारियन के सामने आवत रहे वाला अइसनका मजबूर दिन में ओह लोग का साथे खड़ा रहनी. ओह लोग खातिर लड़ पवनी त अपना के धन्य समुझब.\nहो सके त माफ कर दीहे, बावजूद एकरा कि तू हमरा के दोषी नइखू मानत.\nबाकिर हम अपना के कबो माफ ना कर पायब.\nएह लेख के मूल\nसंपूर्णानन्द दूबे के ई-पाती\nबर्बाद गुलिस्ताँ करे खातिर बस एगो ऊल्लुए काफी बा हर डाल पर उल्लू बैठल बा अब आगे अंजाम का होई. अब राउवीं ई सोच के बता सकीले की आज भड़ास मीडिया के यशवंत जी की माता के साथे जवन कृत्य भइल बा ऊ पूरे भारतीय पत्रकारिता का साथे लागल एक कलंक बा. प्रशाशन जेकर काम आम जनता के सुरक्षा कइल बा ऊहे एगो कलम के सिपाही. के अपना कर्तब्य कइले से रोकत बा. का होखी यह देश के जहाँ भारत माता के विश्व गुरु होखे के परिकल्पना के साथे भारत माता के सपूत दिल्ली में अपना कलम के साथे लागल बा. आ घरे ओही के माता सुरक्षित नइखे. ई ता भारतीय लोकतंत्र का साथे हो रहल अन्याय बा. ई अन्याय का साथे हम सभी के हाथ में हाथ. डाल के अपना कलम के साथे न्याय कर के काम करे के चाही. तबे जननी जन्मभूमिश्च स्वर्गादपि वरीयसी के सपना साकार होखी.\nई लेख यशवंत जी के माता के नइखे हम सबहीं के माता के बा. एकरा के हम आपके माध्यम से पूरे जनता में प्रदर्शित करल चाहत बनी यह में आपके सहयोग के जरूरत बा.\n– सम्पूर्णा नन्द दुबे\nखबर, देश आ समाज, नारी-जगत, सरोकार में प्रकाशित किया गया | Tagged गाजीपुर पुलिस, थाना में औरत, पत्रकार, पुलिसिया रोआब\t| 1 Reply\nएक एक करके दर्जनो दुलहिन बना डलनी\nPosted on अक्टूबर 3, 2010 by Anjoria\n– डा. उत्तमा दीक्षित,\nएसिस्टेंट प्रोफेसर (फैकेल्टी आफ विजुअल आर्ट्स, बनारस हिंदू विश्वविद्यालय)\nचुनार सीमेंट फैक्टरी का परिसर में बहुते आम घर रहे हमार. चिकित्सक पिता आ शिक्षिका मां के अकेली कन्या संतान हईं हम. दू गो भाई बाड़े, दुनु छोट. जब हमार जनम भइल त घर में कवनो खास खुशी ना मनावल गइल. बलुक पापा त दुखिये भइलन. शायद बेटी का जिम्मेवारी से डेरा गइल रहले. मम्मी अनुशासन पसन्द आ कड़क सुभाव के रहली आ हमरा ई खराब लागत रहुवे. मम्मी-पापा दुनु जने महत्वाकांक्षी रहले. ऊ लोग आगा बढ़त रहल चाहत रहुवे. मम्मी अपनहू पढ़ाई करत रही आ पापा आपन प्रैक्टिस जमावे में जुटल रहले. दुनु जीवन का संघर्षे में व्यस्त रहले आ ओह लोग का लगे हमरा खातिर समये ना रहे. फैक्टरीए का स्कूल में हमार दाखिला करा दिहल गइल काहे कि मम्मी ओहिजे टीचर रहली.\nपढ़े-लिखे में हम शुरूवे से मेधावी रहनी. क्लास में हम पातर-दुबर आ छोट लागीं जबकि हमार सहेली सब बड़ आ मोट. जवने पढ़ावल जाव हम तुरते याद कर लेत रहीं. घरे लवटि के मम्मी पूछत रही त एक-एक करके सगरी पीरिएड्स के पढ़ाई सुना देत रहीं. पापा खुश होखतन. रोजाना कहतन – अनामिका तुम बस, इसी तरह पढ़ना और डॉक्टर बनना.\nकला त हमरा मन में कहींओ ना रहुवे बाकिर पांचवाँ क्लास के एगो घटना हमरा के कला के ओर ले आइल. मास्टर जी पूरा क्लास के पेपर पर दुलहिन पेंट करके ले आवे के होमवर्क दिहले. मास्टर जी रहले त गणित के बाकिर जिम्मेदारी कलो पढ़ावे के जिम्मेदारी दे दिहल रहे. ऊ अपनहू कला ना जानत रहले. कोशिश करसु कि जल्दी से पीरिएड खत्म हो आ बला टले. हमरा सहपाठी शीला के बनावल दुलहिन के मास्टर जी जमके तारीफ कइलन. हमरा से कहलन कि तुहू निमने बनवले बाड़ू बाकिर देखऽ शीला के बनावल दुलहिन कतना सुंदर बिया. रंगन के कतना निमेन इस्तेमाल कइल बिया ऊ. रंग खिलल-खिलल बा. टीचर के बेटी हऊ, तहरा त हर काम में आगा रहल चाहीं. हमरा इयाद बा कि एहिजे हमार मन में पहिल पहिल बेर केहू से ईर्ष्या जागल रहुवे. घरे अइनी, खूब रोवनी आ लगनी बइठ के कागज पर दुलहिन बनावे. एक-एक करके दर्जनों दुलहिन बना डलनी. आ मास्टर जी के शाबासी लेइये के मननी हम.\nएकरा बाद आर्टो हमरा पसंदीदा विषयन में शामिल हो गइल. घर में बाकिर जोर विज्ञाने का विषयन पर रहे. पापा चाहत रहले कि कइसहू करीं, हमरा डॉक्टरे बने के बा. भाइयन से बड़ा होखला का चलते हमार जिम्मेदारियो बेसी रहे. मम्मी स्कूल जासु तो समय निकाल के भाइयनो के संभारे के पड़े. सुभाव जिम्मेदार प्रवृत्ति के रहे एहसे इहो काम खुशी-खुशी कर लेत रहीं. एही बीच कला का प्रति हमरा मन में दीवानगी पनपे लागल रहे. रफ कापियन में पाछा के पेजन पर आर्टे आर्ट बनाईं. जबे मौका मिले, कवनो आकृति उकेर देतीं. कई हाली त एकरा खातिर पिटइबो कइनी. मम्मी-पापा के शिकायत रहे कि हमार ध्यान बंटत बा आ हम डाक्टर ना बन पायब. माता-पिता के उम्मीदन के बोझ का होला, ई निमना से मालूम बा हमरा. ई बोझा लिहले हमार पढ़ाई चलत रहल. विज्ञान विषयन से हम हाईस्कूल में फर्स्ट डिवीजन पवनी. ओने उत्तर प्रदेश सीमेंट कारपोरेशन के चुर्क, चुनार, आ डाला, तीनों फैक्टरियन में समस्या होखे लागल रहे. कर्मचारियन आ ओहनी के परिवार मुश्किल में आ गइल रहले. हम बायो ग्रुप के विषय से इंटर पढ़त रही.लड़कियन खातिर त सुरक्षो के सवाल रहुवे. लड़कियन-मेहरारुवन से घर में घुसके अभद्रता के खतरा महसूस होत रहुवे, एहसे एक्जाम खत्म होखते हमरा के चुनार से करीब 25 किमी दूर नानी का गांवे भेज दिहल गइल. इंटरमीडिएटो में हम अव्वल अइनी.\nएकरा बाद त पापा के दबाव अउरी बढ़ गइल. बीएचयू में मेडिकल एंट्रेंस एक्जाम खातिर कम से कम जतना उमिर जरूर रहुवे, हम ओकरा से कुछ महीना कम के रहनी. हमरा के एक साल तैयारी करके अगिल साल ई एक्जाम देबे के हुक्म भइल. मम्मी कहली कि एक साल बा, चाहऽ त कवनो दोसरो एंट्रेंस एक्जाम दे ल. हमार मौसा जी ओह घरी बीएचयू में रिसर्च करत रहले. ऊ समुझवले कि कवनो प्रोफेशनल सब्जेक्ट से ग्रेजुएशन कर लऽ. कला में रुझान बा त काहे ना बीएफए के एंट्रेंस एक्जाम नइखू दे देत ? तबहियो बड़ा कठिन होत रहुवे बीएफए के एंट्रेंस एक्जाम. हम दिहनी आ पास कर गइनी. हमरा खुदऊ आश्चर्य भइल कि एक्जाम में त उहो स्टूडेंट बइठल रहले जे एकरा खातिर पहिलहीं से तइयारी कइले रहले. अतना आसान ना रहुवे बीएचयू में पढ़ल. घर दूर रहे. रोजाना आइल-गइल मुश्किल.\nहम बहुते संकोची आ सोझ-सिधवा रहनी. हीन भावना के जल्दिये शिकार हो जात रहीं. माइये हमार अकेला दोस्त रहली. संसाधन सीमित रहुवे आ बेटी का वजह से हमरा खातिर त अउरियो कम. हमरा हास्टल मिल गइल. ओने चुनार में अबहियो आतंक के माहौल रहुवे. लोग जगहा छोड़ जात रहे. पापा के प्रैक्टिसो कम हो गइल रहे. मम्मी के नौकरी खतरा में रहे. हमरा अल्टीमेटम मिल गइल कि खर्च घटावऽ. हम उहे कपड़ा अदल बदल के पहिरतीं. शनिचर के खाना ना खइतीं कि घरे जाये के बा आ सोमार का पूरा दिने खाये के छुट्टी ई कहके कि घर से खाके आइल बानी. हफ्ता में एक दिन दुनु टाइम मेस का खाना ना खइतीं आ भूकले रहतीं. बाजार से आर्ट के काम लेके अइतीं आ बनइतीं. हालांकि एहमे धोखो खूब मिलल. बहाना बना के पेमेंट या त दिहल ना जात रहुवे भा मिलबो करे त बहुते कम. हमरा अपना अकेला दोस्त मम्मी के बीएचयू में खूब याद आवे. शनिचर के क्लास अटेंड करते चुनार खातिर चल देतीं. एही तरह चलत रहल बीएफए के पढ़ाई.\nपढ़ाई चलते रहे तबहिये पापा को बुझा गइल कि अपना जिम्मेदारी से मुक्ति पा लेसु. एने-ओने दउड़-धूप शुरू हो गइल. बाकिर लागत ना रहे कि ई कवायद हमरा बहुत अच्छा करे खातिर हो रहल बा. इहे बुझाव कि ई अपना जिम्मेदारी से कवनो तरह मुक्त हो जाये के मशक्कत हो रहल बा. मुक्ति मिलिये गइल. आ एहिजो हमार निमन किस्मत कामे आइल. पराया घर के अपना बनावे में आम भारतीय लड़की से बेसी मुश्किल आइल, बाकिर ओहमें हमार अपनो सुभाव के दोष रहे. हम बहुते भावुक आ महत्वाकांक्षी रहनी. एही बीच हम दुनु परानी बढ़िया मुकाम पावे खातिर घर छोड़के पढ़े के फैसला कइनी जा. मुश्किल फैसला रहुवे, ई कुछुये दिन में पता चल गइल. हमनी दुनु पढ़त रहीं. रहे थे. साथ में हम कामो करतीं कि केहू जिनिगी पटरी पर आ जाव. ईश्वर बहुते देर कइले सुने में.\nहर तरह का कष्ट से हमार सामना भइल बाकिर हर बार हमहीं जीततीं, हमार हौसला कामे आ जाव. पति मदद करतन. एमएफए का बाद पीएचडी करे के ठान लिहनी. राष्ट्रीय पात्रता परीक्षा (नेट) एकही प्रयास में पास कर लिहनी. बाकिर एही बीच किस्मत पलटी मारल शुरु कर दिहलसि. उत्तर प्रदेश उच्चतर शिक्षा आयोग से लेक्चरर पद के साक्षात्कार के बुलावा भेज दिहलिस. हम खुश रहनी. करीब महीना भर के बेसब्र इंतजार का बाद दौड़के इलाहाबाद पहुंचनी आ चुनाइयो गइनी. बाकिर खुशी अबकियो तत्काल ना आइल. उत्तर प्रदेश उच्च शिक्षा निदेशालय से कानपुर के जुहारी देवी कन्या पीजी कॉलेज में प्लेसमेंट मिलल. ओहिजा चहुंपनी त पोस्ट विवादित रहे. प्रबंध तंत्र ज्वॉइने ना करवलसि. लमहर लड़ाई का बाद बमुश्किल आगरा कॉलेज में नियुक्ति खातिर पत्र मिल गइल. थोड़ बहुत मुश्किलन का बाद उत्तर भारत के एह बेहद प्रतिष्ठित पीजी कॉलेज में ज्वॉइनिंगो हो गइल. ई एगो लमहर आ हताशा भरल लड़ाई के सुखद अंत रहुवे.\nकानपुर का बजाए आगरा में नौकरी मिलल हमरा खातिर भाग्य खुलला जइसन रहे. चूंकि आगरा दिल्ली के करीब बा आ दिल्ली में कलाकारन खातिर करे के बहुते-कुछ बा. नौकरी मिलला के सुकून के आनंद लिहला के कुछुवे महीना बाद हम सक्रिय भइनी आ लगावे लगनी दिल्ली के दौड़. तमाम गैलरीज़ से संपर्क स्थापित कइनी. एकर लाभो मिले लागल. बाकिर स्वभाव का मुताबिक कुछ महीना बाद फेर असंतुष्ट रहे लगनी. बनारस हिंदू विश्वविद्यालय के छात्रा रहल रही एहिसे ओहिजा नौकरी करे के इच्छा बलवती होखे लागल. नजर अखबारे पर रहित आ साथही बनारस में अपना पुरान मित्रन आ शिक्षकन से संपर्को कायम रहित.\nएक दिन पता चलल कि बीएचयू के चित्रकला विभाग में लेक्चरर की पोस्ट विज्ञापित भइल बा. पोस्ट एगो, उम्मीदवार हजारन में. हम आवेदन करे में इचिको देरी ना कइनी. बीएचयू में चुनाइल बेहद मुश्किल रहे , बाकरि हम पूरा निश्चिंत रहीं. नेट का साथे पीएचडी संपन्न हो चुकल रहनी. इंटरव्यू खातिर स्क्रीनिंग भइल. कइगो बड़हन नाम स्क्रीनिंगे में निबट गइले. हम इंटरव्यू तक चहुँपनी आ चुन लिहल गइनी. पांच साल तक आगरा कालेज में लगातार सेवा कइला का बाद नवम्बर 2007 में हम एहिजा ज्वॉइन कर लिहनी. ई सपना साँच होखे जइसन रहे. बीएचयू हमारा खातिर सौभाग्य के बाति बा बाकिर देश के सांस्कृतिक राजधानी होखला का बावजूद बनारस में कला खातिर ऊ बात नइखे जवन मेट्रो शहरन में होला. कलाकार खातिर डेगे डेग पर संघर्ष बा एहिजा. अइसनका में लगातार कोशिश बा कि शिक्षा का क्षेत्र में नाम कमइला का साथे कला के दुनियो में हमार झंडा बुलंद होखे. हम अबहियो नइखीं मानत कि लड़ाई खत्म हो गइल बा. निरंतर प्रयास में बानी. कवनो काम छोट मानके ना छोड़ी लें. केहू साथ दे भा ना हम चलते रहीलें.\nअपना फील्ड आ काम का साथे अखबारन से लेके इंटरनेट तकले लगातार सक्रिय बानी. लक्ष्य अउरी आगा बढ़े के बा, बढ़ते रहे के बा. ईश्वर पर भरोसा बा, उम्मीदो बा आ उम्मीदे पर त दुनिया कायम बा. हारे के अहसास होखलो पर रुकीलें ना.\nदू दिन पहिले की बात ह. स्वभाव के अनुरूप अतीत में भुला गइनी. हालांकि अपना एगो शिक्षक के बातो याद रहे, जे कहत रहले कि भूतकाल भूत का तरह होला, जतना पाछा भगबू ओतने परेशान करी. बाकिर यदि भूतकाल भुला गइनी त कइसे पता लागी कि कामयाबी कतना मिलल ? कइसे चखी आदमी ओकर मजा ? कइसे करी मूल्यांकन कि कमी कहां रह गइल ? आ कमी पता ना चलल त ओकरा के दूर करके आगे के रास्ता कइसे तय होखी ? हमरा कामयाबी के इहे मंत्र ह. हम सफलता के पीछे भागीले. कबही लागेला कि हार जायब तबो रुकीले ना. सोचीले कि चलऽ अनुभव त मिली जवना से आगा गलती ना होखी.\nसफलता के कवनो शाट-कार्ट ना होला, दृढ़निश्चय आ लगातार कोशिशे एकर कुंजी होले. पुरुष प्रधान समाज में मेहरारुवन खातिर आपन मुकाम पहिचानल आ ओकरा के हासिल करे खातिर मजबूती से डेग बढ़ावल त अउरियो मुश्किल होला. एकरा बावजूद बहुते महिला एह मिथक के तूड़त कई इलाकन में सफलता के बुलंदी छू रहल बाड़ी भा छुवे का कगार पर बाड़ी. अपना हिम्मत आ हौसला से जे एगो नया इतिहास रचत बाड़ी. डा. उत्तमा दीक्षित के नाम अइसने मेहरारुवन में शामिल बा. अदभुत जिजीविषा से संपन्न डा. उत्तमा दीक्षित ना सिर्फ जीवन के हर थपेड़न के पूरा बहादुरी से सामना कइली, बलुक प्रतिकूल प्रवाहो के अपना मजबूत इरादन से अपना वश में करके कामयाबी के नया नया कहानी गढ़त चल गइली. मुश्किल हालात मे घेरइला का बावजूद ऊ बनारस हिन्दू विश्वविद्यालय से पेंटिंग में पीएचडी की उपाधि लिहली आ फेरु बाद में कई गो राष्ट्रीय आ अंतरराष्ट्रीय स्तर के पेंटिंग प्रदर्शनियन में आपन धमक बिखेरला का बाद एही विश्वविद्यालय के फैकेल्टी आफ विजुअल्स आर्ट्स में सहायक प्रोफेसर नियुक्त हो गइली. एह लेख में डा. उत्तमा दीक्षित खुद अपने अपना लमहर पथरीला राह के सफर के वर्णन कइले बाड़ी, जवना में जीत के ओज भरल बा.\nडा॰ उत्तमा दीक्षित के पेंटिंग्स आ ब्लॉग\nसंपर्क – cell-+919793331447\nनारी-जगत, सरोकार में प्रकाशित किया गया | Tagged औरत, डा. उत्तमा दीक्षित, संघर्ष गाथा\t|3Replies


भोजपुरी में पढ़िए : खांटी माटी के तीन परधानमंतरी अइसन जिनकर भौकाल से पस्त हो गइल पाकिस्तान | patna - News in Hindi - First Eye News\nHome उत्तर प्रदेश भोजपुरी में पढ़िए : खांटी माटी के तीन परधानमंतरी अइसन जिनकर भौकाल...\nभोजपुरी में पढ़िए : खांटी माटी के तीन परधानमंतरी अइसन जिनकर भौकाल से पस्त हो गइल पाकिस्तान | patna – News in Hindi\nअब त मोदियो जी में भोजपुरिये माटी के महक बा. ई तीनों जना में एगो खास बात ई बा कि इनका भौकाल से पाकिस्तान तीन बेर पस्त भइल. मोगलसराय के शास्त्री जी 1965 में पाकिस्तान के हरवले. बलिया के चंद्रशेखर जी 1991 में पाकिस्तान के परधानमंतरी नवाज शरीफ के एकबग्गे फोन प हड़कवले त आतंकियन के झुरझुरी छूट गइल. बनारस के मोदी जी बालाकोट से पाकिस्तान में अइसन बबाल मचवले कि दुनिया देखलस कि भारत कवन चीज हs. अइसे भोजपुरिया समाज के लालूओ जी एक बेर संसद में कहले रहन कि हां ! हमहूं बनल चाहs तानी प्रधानमंतरी . लालूजी जी देवगौड़ा जी अउर गुजराल जी के त परधानमंतरी बनवले लेकिन अपने ना बन पइले.भोजपुरी स्पेशल- गायक बन गइले नायक, भोजपुरी सिनेमा अपना समाजे से कटि गइल


फार, फारल भा फरला से लगवले फरिअवता भा फरिआवल के चरचा : बतकुच्चन – 197 – Anjoria\nफार, फारल भा फरला से लगवले फरिअवता भा फरिआवल के चरचा : बतकुच्चन – 197\nMarch 14, 2016 Editor बतकुच्चन, भाषा 0\nफार, फारल भा फरला से लगवले फरिअवता भा फरिआवल के चरचा करे चलनी त नीर-क्षीर विवेक के बात धेयान में आ गइल. कहल जाला कि हंस नाम के पक्षी में अतना ज्ञान होला कि ऊ पानी आ दूध के अलग क के दूध त पी बाकिर पानी छोड़ देला. एही से कहल जाला कि हंस में नीर-क्षीर विवेक होला. अब एकरे के अउरी फरिया के कहे के कोशिश करीं त कहल जा सकेला नीमन-बाउर, हित-अनहित, साँच-झूठ के जान चीन्ह के बढियका के सकारल आ खरबका के दुतकारे वाला विवेक नीर-क्षीर विवेक होला. आ आम आदमी जब दूध आ पानी के अलग करे चली त ओकरा दूध के फारे के पड़ी आ तबे ओहमें के पानी अलग हो जाई आ छेना अलग. दूध के खउला के पानी सूखा के खोवा बनावल जाला बाकिर खोवा में कुछ ना कुछ पानी बचिए जाई. एकदम अलग करे चलब त ऊ जर जाई आ खोवा ना रही. त दूध पानी के अलग करे खातिर ओकरा के फारले सही होला.\nफार शब्द ओह साधनो खातिर इस्तेमाल होला जवन बहुते धारदार होला आ हर भा हल का नोक पर लगा के धरती फारे ला इस्तेमाल होला. फारे खातिर कागज आ कपड़ो फारल जाला बाकिर ऊ नीर क्षीर विवेक ना कहा सके काहे कि जमीन, कागज, भा कपड़ा फारलो का बाद दुनू ओर धरती, कागज, भा कपड़े रहेला कुछ अउर ना हो जाव. एह तरह से फारलो दू तरह के हो गइल. एगो में फरलो का बाद उहे रह जाला जबकि दुसरका में दू गो अलग अलग चीझु अलगा हो के निकलेला. फारल वाला फरला आ फरल वाला फरला में फरक ई हो जाला कि एगो फाड़ेला, दोसरका फल देला. कहे वाला इहो कह सकेले कि फाड़लो से फल निकलेला आ फरलो पर. अब एहिजा फरक ई हो जाला कि एगो परिणाम वाला फल होला, दुसरका खाए वाला फल.\nएह फरला आ फरला में अंगरेजी वाला फर्लो के घुसावल नीक ना कहाई बाकिर उहो फर्लो ओकरे के मिलेला जेकर चहुँप तगड़ा होखो. बड़ बाप महतारी के कपूत बेटा जब जेल से बहरी आवेला त ऊ फर्लो पर आवेला जबकि आम आदमी के बेटा होखी त ओकरा परोल पर आवे के पड़ी. आ जब फर्लो आ परोल के चरचा करिए दिहनी त जान जाईं कि परोल पर बितावल दिन सजा के अवधि से घटावल ना जाव जबकि फर्लो पर बितावल दिन ओकरा सजाय में से घटा दीहल जाला. मदर इण्डिया वाली मदर के बेटा के तुलना कवनो इण्डियन मदर के बेटा से ना नू कइल जा सके! अब एह पर कानून के जानकार मथफोर करसु, हमरा बेंवत के बहरी बा ई. हम त लवटत बानी फरिआवे का तरफ.\nफरिआवल भा फरिअवतो दू तरह के होला. एगो में दू गो फरीक अपने में फरिआ लेले कि चलऽ आजु मामिला फरिआइए लीहल जाव. जबकि दोसरका में केहु तीसर एह बात के फरिअवता करेला कि विवाद भा झगड़ा कइसे सलटावल जा सकेला. पहिलका में दुनू पक्ष एक दोसरा के कपार फोड़ सकेले जबकि दुसरका में दुनू फरीक मिल के ओह तिसरइत के फोर देसु त फोर देसु बाकिर आम तौर पर फरिअवता में फोरउवल ना होखे. कुछ लोग के खासियत होला कि अपना महान होखे के फायदा उठा के कुछ कह देलें, फरिआवसु ना कि उनुका कहला के असल मकसद का रहल आ लोग बा जे कि उनका कहला के लेके फोरउवल करे लागेलें. अब एह बात पर हम कवनो पुरनिया से मार्गदर्शन पावल चाहब बाकिर हमार मुसीबत ई बा कि हमरा लगे कवनो मार्गदर्शक मंडले नइखे त हमरा ला एकरा के फरिआई के?


हुआवेइ Honor U8860 Price in India, Full Specs - 13th August 2020 | Digit\nCurrent Best Price of हुआवेइ Honor U8860 is ₹ 13990\nहुआवेइ Honor U8860 Specifications\nउत्पाद के नाम : Huawei Honor U8860\nहुआवेइ Honor U8860 Brief Description\nहुआवेइ Honor U8860 Smartphone4-इंच स्क्रीन TFT LCD Capacitive touchscreen के साथ आवेला, जौना के रेज़ल्यूशन 480 x 854 पिक्सल तथा पिक्सल घनत्व 245 पर इंच बा | फोन 1.4 Ghz Single कोर प्रोसेसर से संचालित बा और एकर रैम 512 MB बा. हुआवेइ Honor U8860 Android 2.3 ओएस पे काम करेला.\nहुआवेइ Honor U8860 Smartphone December 2011 मे लॉंच भईल रहे|\nफोन मे 1930 mAh बैटरी लागल बा|\nहुआवेइ Honor U8860 मे कनेक्टिविटी के तरीका बा : ,GPS,Wifi,HotSpot,Bluetooth,\nहुआवेइ Honor U8860 के कैमरा मे Auto Focus,,Video Recording लोड बा|


संपादकीय – Hum Bhojpuria\nजिंदगी युद्ध ना उत्सव ह\nHum BhojpuriaApril 27, 20221min850\nहमनी के भीतर केतना युद्ध चलत बा, कुछ पता बा रउआ ? श्वेत रक्त कणिका (WBC) होखे चाहे प्लेटलेट्स भा हमनी के पूरा के पूरा इम्यून सिस्टम, सब लड़हीं खातिर बनल बा। बाहर के बैक्टीरिया, वायरस, फंगस आ बेमारी से देह लड़ते बा। देह के भीतर युद्ध चलते बा।\nआ दिमाग! ….दिमाग के का कहल जाव! एकरा में त देहियो ले बड़हन कुरुक्षेत्र बा। जगला त जगला, सुतलहूँ बेर सपनवो में दुनिया भर के युद्ध आ बुदबुदाहट। भले ई लड़ाई मैदान में नइखे होत, तबो मानसिक लड़ाई त चलिये रहल बा। वैज्ञानिक मान्यता के हिसाब से एकरो असर किडनी, लिवर आ सँउसे देह पर पड़ेला।\nत देह में, दिमाग में लगातार युद्ध चलत बा। एह दूनू के प्रेम से पटवे के जरूरत बा, सींचे के जरूरत बा। कम से कम दिमाग के आग त प्रेमे के पानी से बुताला। बाकिर सगरो प्रेम के पोखरा सूखल जाता। एह लिक्विड के कम भइला से आदमी सनकल जाता। अधकपारी भइल जाता। फिजूल के बात पर लड़ जाता, युद्ध थोपा जाता। रूस आ यूक्रेन युद्ध एकर गवाह बा। अहंकार, इरिखा आ हम-हमिता के लड़ाई में हजारो लोग मर गइल। लाखो लोग उजड़ गइल।\nकेहू खुदे लड़ जाता। केहू केहू के ललकरला से लड़ जाता। पगलेटन के कमी थोड़े बा, अपनो देश में बाड़न स। हर गली-मोहल्ला में। भोजपुरियो समाज में, अफरात। केहू के नीचा देखावे खातिर केतनो नीचे गिर जाय खातिर गिरोह बान्ह के तइयार।\nआ रउरा साथे समस्या ई बा कि रउरा रचब कि इन्हनी से अझुराइब! आपने एगो दोहा मन परत बा –\nभावुक छोटे उम्र में एतना फइलल नाँव\nकुकुरो पीछे पड़ गइल, कउओ कइलस काँव…\nअच्छा त भाई, ईहो सोहागभाग! के कही कि कुकुरन के पाछा धाईं, कउअन के पाछा उधियाईं, बढ़िया बा कि आपने राह धइले जाईं!\nकोरोना वायरस से लड़ाई त समझ में आवत बा। ई मानव प्रजाति पर हमला बा त लड़ला के सिवा दोसर कवनो चारा नइखे। हमनी के लड़बो कइनी जा आ जीतबो कइनी जा। ई एगो सार्थक लड़ाई रहल ह। बाकिर हई यूक्रेन आ रूस के युद्ध ?!\nफिजूल बा फिजूल। दुनू देश कराहत बा आ बरिसन ले कराहत रही।\nअभी त हमनी के सार्थक युद्ध के जरूरत बा। मनुष्य के अस्तित्व खातिर ….आ वृहत्तर अर्थ में प्राणी जगत के अस्तित्व खातिर।\nधरती के छाती में पोरे-पोर जहर पसरल बा। एह से हमनी के जहरे उगावत बानी जा आ जहरे खात बानी जा। जैविक खेती क के धरती के छाती में अमृत भरे के बा आ अमृत उगावे के बा। ई एगो जरुरी लड़ाई बा।\nओजोन लेयर में छेद भइल जाता। वायु प्रदूषण एतना बा कि साँस लेत में जहरो भीतर जाता। त धरती प हरियरी बढ़ावे के बा। खूब पेड़-पौधा, झाड़ लगावे के बा। ई एगो जरूरी लड़ाई बा।\nनदियन के पानी में कचड़ा बढ़ल जाता। ओकनी के सफाई एगो जरूरी लड़ाई बा।\nअइसन कई गो अउर जरूरी लड़ाई अविलंब लड़ल जरूरी बा बाकिर हमनी के गैर जरूरी लड़ाई भा कुकुरहट में फँसल बानी जा।\nपहिले आपन माटी, हवा, पानी, आग आ आकाश ठीक करे के जरूरत बा। एही से नू हमनी के बनल बानी जा!\nबाकिर हमनी के आपन देखावा के मकान-दोकान सजावे में ढेर बीजी बानी जा। अगिला पल के पता नइखे बाकिर सात पुश्त खातिर जमा करे के फेर में लागल बानी जा।\nपल-पल के जीये खातिर दिमाग में लागल आग बुतावे के पड़ी। दिमाग के आग प्रेम के पानी से बुताला। एह से हिंसा के जगह प्रेम के चुनाव जरूरी बा। प्रेम हमनी के प्रकृति ह। हिंसा के साथे, इरिखा आ डाह के साथे त हमनी के अप्राकृतिक हो जानी जा।\nअगर विश्व के हर आदमी प्रेम से भर जाय त हई जवन युद्ध प खर्चा होता, बम-बारूद, सेना आ सुरक्षा प खर्चा होता उ बंद हो जाई। कोर्ट-कचहरी प खर्चा होता, उ बंद हो जाई। जवन बर-बेमारी प खर्चा होता बहुत हद तक उहो बंद हो जाई। साँच मानी, प्रेम बहुत सारा बेमारी के ईलाज ह। दुनिया में बहुत सारा लोग प्यार से गले ना लगवला के मारे, माने उपेक्षा से मर जाला। मुन्ना भाई एमबीबीएस फिल्म देखले बानी नू। प्यार के झप्पी से ईलाज।\nप्यार के झप्पी दिहीं महाराज, प्यार के झप्पी!\nफागुन चलत बा। होली नियरा गइल बा। होली प्रेम के प्रतीक ह बाकिर रूस आ यूक्रेन में खून के होली होता। ई बंद होखे के चाहीं। दुश्मन के गाल प गुलाल रगड़े के रवायत शुरू होखे के चाहीं। नफरत के मवाद निकाल के प्रेम के मरहम लगावे के चाहीं।\nतब जाके ई बात समझ में आई कि जिंदगी युद्ध ना उत्सव ह।\nHum BhojpuriaMarch 21, 20221min1750\nविश्व बंधुत्व के भावना के विकास के कामना के साथ ..\nजिनगी संभावना ह, समस्या ना\nHum BhojpuriaFebruary 15, 20221min2120\nतर्क से परे बा बहुत कुछ। बहुत कुछ बा बुद्धि से ऊपर। बहुत कुछ बा beyond the obvious\nबहुत कुछ बा जवन कहइला से कहाई ना। बहुत कुछ बा जवन लिखइला से लिखाई ना।\nबहुत कुछ बा जवन अनुभव के अँटिया में दबा के देह के साथे बिला जाला। बहुत कुछ बा जवन होठ प आके हवा हो जाला। बहुत कुछ बा जवन कागज प उतर के अर्काइव होला बाकिर अनछपल रह जाला आ ओकर अगिला पीढ़ी ओह अनुभव के खजाना के रद्दी कागज लेखां बेंच देला। …आ फेर ओकर ठोंगा बनेला भा लोग ओह में चिनिया बादाम फोड़ के खाला। केतना बात कहीं। केतना दर्द बटोरीं। का-का कहीं, कइसे कहीं? का जाने हमरा कहहूँ के लूर बा कि ना?… आ का जाने जवन हम कहेब तवने रउरा बुझेब आ कि अपना चश्मा से दोसरे तस्वीर देखेब।\nकहलका के मोल तबे बा जब सुनेवाला ओकरा के ओही रूप में बूझे। लिखे वाला लिक्खाड़ खातिर बूझे वाला बुझक्कड़ चाहीं। बूझे वाला के रिसीवर के पॉवर के उपयोगिता तबे बा, जब ऊ कहेवाला के बात के चित्र अपना मन के कैनवास पर ओही रूप में बना लेव।\nहमनी के ऋषि-मुनि लोग बड़-बड़ बात सूत्र आ संकेत में कहले बा। ई त हमनी के समझ पर निर्भर करता कि हमनी ओकरा के केतना बूझत बानी। दरअसल बूझल त स्ट्रॉंग आब्ज़र्वैशन पर निर्भर करेला। सेब त पेड़ से पहिलहूँ गिरत रहे, ऊ न्यूटने चाचा के काहे लउकल?\nब्रम्हांड में बहुत कुछ बा जवन लउकल अभी बाकी बा, बस देखे वाला नजर चाहीं। बहुत कुछ जवन लउकता उ झूठ ह, ई आवे वाला समय बताई। आवे वाला समय बतवलस कि पृथ्वी चापुट ना गोल बिया। समय केतना चीज के झुठलवले बा। एह से तर्क आधार बा बाकिर बहुत कुछ तर्क से परे बा। जवन बा ओकरा पर संदेह कइल जा सकत बा आ जवना प भरोसा नइखे होत, उहो काल्ह साँच हो सकत बा। आज से पचास साल पहिले ई बात के मानित कि अमेरिका, यूरोप आ एशिया भा दुनिया के कवनो कोना में रहत आदमी अपना-अपना घरे में बइठल, एक दूसरा के देख के बतियाई, संगोष्ठी करी, परिचर्चा करी, मीटिंग करी, वेबिनार-सेमिनार करी। बाकिर इंटरनेट के अइला से अइसन तमाम संभावना के जनम भइल। काल्ह ई हो सकेला कि रउरा दिमाग के सब इन्फॉर्मेशन कवनो चीप में लेके दोसरा के दिमाग में ट्रांसफर कर दिहल जाय। एह से इन्फॉर्मेशन इकट्ठा कइल कवनों बड़का बात नइखे। ई त रटंतु विद्या वाली बात भइल। एह घरी के पढ़ाई में इहे चलता। रट के बढ़िया से उलटी क देला के हीं मार्क्स बा। जबकि जरूरी बा न्यूटन लेखां सोचल। आँख खोल के देखल, दिमाग खोल के जीयल। दुनिया में जीयल, अपने आप में ना। जादा इन्फॉर्मेशन इकठ्ठा कइला से भा अलूल-जलूल दिमाग में भरला से आदमी खुदे समस्या बन जाला जबकि आदमी समाधान ह। ब्रम्हांड में बहुत कुछ बा। ओकरा खातिर अपना दिमाग में बनावल दुनिया से बहरी निकल के पेड़-पौधा, चिरई-चुरुङ, झींगुर-मांगुर, तितली-भौंरा, बदरी-बूनी सब के सुने-देखे के पड़ी। तसलवा तोर कि मोर से बहरी निकले के पड़ी। जवन रउरा फेंकब उहे रउरा प गिरी आ गिरी त पहाड़ बन के गिरी सूद समेत। एह से अपना आ दोसरो के उल्लास खातिर जीहीं, खुशी खातिर जीहीं, सचेतन होके जीहीं, समभाव होके जीहीं, खोज खातिर जीहीं, पल-पल जीहीं, जी भर के जीहीं, जियला लेखां जीहीं, जीहीं अइसे कि मुअला के बादो जीहीं।\nप्यार में रहला प सब चीजवे नीक लागेला आ नफरत में नीको चीज खराब लागेला। मन में माहुर रही त जिनिगिये माहुर हो जाई। जिनगी समस्या ना ह, जिनगी संभावना ह। एह से जीविका के साथे-साथ जीवन के समृद्ध करे वाला उदयोग के बारे में भी सोचल जाय। टेक्नोलॉजी के पास खुद के दिमाग थोड़े होला। दिमगवा त रउरे काम करी। एह से मानवीय चेतना के विकास, ओकर अपग्रेडेशन सबसे जरूरी काम बा।\nहम का कहsतानी आ काहे कहsतानी, हमरो ठीक से बुझात नइखे। हं, संपादकीय के बहाने कुछ कहे के होला त बहुत कुछ दिमाग में चलेला। आज इहे चलल ह त इहे कहा गइल ह। रउरा बुझा जाई त बता देब। बाबा पांडेय कपिल कहले बानी कि ‘’ जीभ बेचारी का कही, ओकर का औकात ‘’ …. माने कलम बेचारी का कही। पुरनिया लोग जब चिठ्ठी भेजे त लिखे कि कम लिखना ज्यादा समझना।\nत भाई हो लिखला, कहला से जादा जरूरी बूझल बा। बूझे खातिर बहुत कुछ तर्क से परे बा। रोआँ-रोआँ में बहुत कुछ महसूस होला। सिहरन होला। ओह सिहरन के, ओह कंपन के, ओह ध्वनि के सुने के कोशिश होखे।\nHum BhojpuriaJanuary 17, 20221min1800\nअमर होके केहू नइखे आइल। जे आइल बा सेकरा जाहीं के बा। बाकिर कुछ लोग जाइयो के रह जाला …जेहन में, चित्त में, स्मृति में, इतिहास में, लोक में। मरियो के ना मरे आ बोलत-बतियावत रहेला अपना काम में, कृति में। हमार एगो शेर बा –\nHum BhojpuriaDecember 10, 20211min2430\nबाकिर आज अधिकांश आदमी दुखी बा, परेशान बा। कुछ दुख जेनुइन बा। ऊ आर्थिक बा, शारीरिक बा। कुछ दुख मानसिक बा। मानसिक दुख के अधिकांश हिस्सा अइसने कचरा वाला याददाश्त के चलते बा, जवन बढ़त उम्र के साथ हमनी के इकठ्ठा कइले बानी जा। एजुकेशन, धर्म, राजनीतिक पार्टी, अलग-अलग गोल, गुट, समाज, सरहद आदि से जुड़ला से जइसन इन्फॉर्मेशन एह दिमाग में फीड भइल, ओइसने याददाश्त बनल, ओइसने संस्मरण। …\nअउर इहे संस्मरण आगे के जीवन खातिर रेगुलेटर के काम करेला, डिसीजन मेकर के काम करेला। एगो अर्थ में संस्मरण के रउरा अनुभव भी कह सकेनी। अनुभव आदमी के कई गो मुहावरा देले बा जइसे कि दूध के जरल मट्ठा फूंक-फूंक के पीयेला। अनुभव न जाने केतना गीत-गजल, कविता देले बा। हमरे एगो शेर बा –\nबाकिर सब अनुभव छंद के बंध में बन्हइबो त ना करे। एह संदर्भ में हमार कुछ शेर हाजिर बा –\nHum BhojpuriaNovember 15, 20211min2470\nप्रेमे ईलाज बा तनाव के\nHum BhojpuriaOctober 22, 20211min3860\nमनुष्य के सबसे बड़ उपलब्धि बा कि ओकरा पास एगो विकसित दिमाग बा लेकिन साथ हीं सबसे बड़ परेशानियो के कारण इहे बा। दिमगवे नू तनाव के घर ह।\nहाल हीं में भइल सर्वे के अनुसार दुनिया में 86 प्रतिशत लोग तनाव के शिकार बा। अपना देश भारत में त 89 प्रतिशत लोग ‘टेंशन’ में जीयsता। दुनिया में एतना नफरत फइलल कि तरह-तरह के बम आ मिसाइल बनल। प्यार आ मुहब्बत खातिर कुछ बनल कहाँ? प्यार के संदेश देवे वाला भा कोशिश करे वाला के त अक्सर जहर पियावल गइल।\nकहे के मतलब कि दुनिया में ज्यादा डिस्ट्रक्टिवे लोग बा। दोसरा के परेशान, दुखी भा तनाव में देख के खुश होखे वाला लोग। एही से सिनेमो में अइसन दृश्य खूब देखावल जाला।\nदेश के भीतर जाति-धर्म-संप्रदाय-भाषा आदि के आधार पर जवन ग्रुप, गैंग आ खेमा बनल ओह में वैचारिक मतभेद मनभेद तक पहुंचल आ लोग एक-दुसरा के नीचा देखावे खातिर नीचता के स्तर पर उतरे लागल। राष्ट्र, मानवता आ समाज के हित के फिकिर छोड़ के सामने वाला के मान-मर्दन खातिर हुलेलेले में लाग गइल। एक-दुसरा के हौसला देवे के बजाय तनाव देवे में लाग गइल आ पूरा देश भा पूरा विश्व तनावग्रस्त हो गइल।\nसवाल ई बा कि कवनों भी देश भा समाज जब एही सब में लागल रही त उ शिक्षा, स्वास्थ्य, रोजगार आ सृजन पर कइसे फोकस करी?\nविकास खातिर भा क्रियेशन खातिर एगो सकारात्मक माहौल जरूरी होला, तनावमुक्त मन जरूरी होला। इहाँ त तनाव हर आँगन भा शहरी फ्लैट के हर कमरा तक पहुँच गइल बा। ना यकीन होखे त कचहरी जाके डिवोर्स के केस देखीं। खेत के डंरार खातिर कपारफोरउअल आ मुकदमाबाजी देखीं। त ना पति-पत्नी में पटsता, ना सहोदर भाई में। समाज में त कुछ कुक्कुरन के गोल बनले बा जवन खाली निगेटिविटी फइलावे खातिर जनमल बाड़न स। आखिर हर 40 सेकेंड पर एगो आदमी आत्महत्या काहे करsता। ई हम नइखीं कहत, वर्ल्ड हेल्थ ऑर्गेनाइजेशन के रिपोर्ट कहs ता। .. आ एह में ज्यादा नौजवाने लोग शामिल बा।\nकेहू के बेवक्त मूअल बहुत खतरनाक होला। ऊ अपना साथे परिवार में केतना लोग के मार देला, जिंदा लाश बना देला। एह से जहां तक संभव होखे, जइसे संभव होखे, अइसन मौत के रोके के कोशिश होखे के चाहीं। मित्र, परिवार अउर इंसानियत से भरल अन्य लोग भी अवसाद, विषाद, तनाव, निराशा आ पीड़ा में आकंठ डूबल लोग के साथे खड़ा होखे। ओकरा के अकेला मत छोड़े। ओकरा के समझा के, बुझा के, गला लगा के, बीच-बचाव क के, पंचायती क के, ओकरा साथे खड़ा होके, आर्थिक, मानसिक भा शारीरिक सहयोग क के ओकरा के बचावे, जिंदगी देवे। इहे मानवता ह।\nराक्षसन के काम त दोसरा के तकलीफ में अट्टहास कइल ह। पीड़ित आदमी के भी एह सच्चाई के स्वीकार कर लेवे के चाहीं। एहू बात के पक्का यकीन होखे के चाहीं कि जे दोसरा खातिर गड्ढा खोदेला, ईश्वर ओकरा खातिर गड्ढा खोद देलें। ईश्वर के सत्ता पर भरोसा करे के चाहीं। एह से तनाव कम होई। हर युग में एह दुनिया में अच्छा आ बुरा आदमी रहल बा। एह से समस्या त रही। हमेशा रही, अलग-अलग रूप में। ओकर असर रउरा तन आ मन पर कम से कम पड़े, ओकरा खातिर अपना के अंदर से मजबूत करे के पड़ी। साधना करे के पड़ी। फॉर्गेट एंड फॉर्गिव के फार्मूला अपनावहीं के पड़ी। अपना दिमाग के प्यार के कटोरा बनावे के पड़ी। ओह में नफरत टिकी ना। नफरत ना रही त अवसाद, विषाद आ टेंशन ना रही। एकरा खातिर मेडिटेशन, मेडिकेशन, योगा, काउंसिलिंग, पूजा-प्रार्थना जवन जरूरी होखे कइल जाय।\nजिंदगी तोहफा ह। वरदान ह। एकरा के असमय मौत से बचावल जाय। मौत से बेहतर बा चीखल-चिल्लाइल, गरियावल चाहे जी भर के रोअल। दुख भा तनाव के आउटलेट चाहीं। आँख में लोर के सूखल एगो सैलाब के दावत दिहल ह। हमरा कविता ‘’ यादें और चुप्पियां’’ के एगो अंश बा –\nयादें और चुप्पियाँ एक दुसरे के directly proportional होतीं हैं\nचुप्पियाँ ..यादों के समन्दर में डुबोती चली जाती हैं\nकहते हैं .. खामोशी और बोलती है …..echo भी करती है .\nपगला देती है आदमी को …..\nइसलिए शब्दों का और आंसुओं का बाहर निकलना बहुत जरुरी है.\nदिमाग से कचड़ा बाहर निकाले के यत्न होखे। विध्वंस कवनो रास्ता ना ह। सम्राट अशोक विध्वंस भी कइलें आ प्रेम भी। .. बाद में प्रेमे के रास्ता अपनवलें। बेटो-बेटी के प्रेमे के राह धरवले। प्रेमे ईलाज बा नफरत के। प्रेमे ईलाज बा तनाव के। दिमाग के प्रेम के कटोरा बना लीं। सब ठीक हो जाई। …बाकी खातिर दुर्गा मईया बाड़ी नू। जय माता दी!\nनवरात्रि के हार्दिक शुभकामना!\nअसल आजादी इहे बा\nHum BhojpuriaSeptember 27, 20211min4300\nएगो गुलाम आदमी बाहरे से ना, भीतरो से गुलाम होला काहे कि ओकरा मन के भा मन से कुछुओ त होला ना। बलुक साँच कहीं त ओकर मन ओकर रहबे ना करेला। ओकरा त दोसरा के हिसाब से चले के पड़ेला।\n… ठीक ओइसहीं नफरत आ कुंठा भरल मन के हालत होला। नफरत अपना हिसाब से आदमी के चलावेला। प्रेम में मन क्रिएटिव होला…कंस्ट्रक्टिव होला। नफरत में डिस्ट्रक्टिव।\nआजादी के मूल में प्रेम बा। देश से प्रेमे रहे कि देश आजाद भइल। फेर से प्रेम पैदा कइल जाय। प्रेम रही त देश सुरक्षित रही। देश प्रगति करी। ना त जाति-पाति, धर्म-सम्प्रदाय, पार्टी-पउआ के दीवार पर नफरत के आग में देश धधकते बा।\nप्रेम मानवीय गुण ह। नफरत दानवीय। प्रेम से भरल आदमी दोसरा के ह्रदय परिवर्तन क सकेला। नफरत से भरल आदमी नफरते पैदा करी। जहाँ नफरत रही, उहाँ आजादी रहिये नइखे सकत।\nअसली आजादी ह अपना के नफरत से मुक्त कइल। असली आजादी ह अपना के निगेटिविटी से मुक्त कइल। काहे कि जवना मन में ई सब रही उ मन उन्मुक्त कइसे रही? आज़ाद कइसे रही? उ त रात-दिन इर्ष्या, द्वेष, साजिश, सियासत आ नकारात्मकता के गुलामी के जंजीर में जकड़ल रही। उ जहाँ रही दुर्गंध फइलाई, जहर बोयी त जाहिर बा कि उहाँ खाली तनाव आ अशांतिये रही।\nअसली आजादी ह अमन हासिल कइल। अमन मन में। अमन समाज में। अमन देश में। जवना घर में दिन रात लड़ाई-झगड़ा होला, कुकुराहट होला, उ घर बर्बाद हो जाला। उहाँ कवनो क्रिएटिव काम होइए ना पावे। सभकर दिमाग दोल्हा-पाती में लागल रहेला।\nवैचारिक मतभेद संभव बा बाकिर मतभेद के मतलब इर्ष्या, द्वेष, साजिश, लड़ाई ना ह। मतभेद के उदेश्य अल्टरनेटिव के सुझाव ह। विपक्ष के भूमिका सरकार के विरोधे कइल ना ह, बलुक देश के बेहतरी खातिर सरकार के सही निर्णय में साथो दीहल ह।\nदरअसल, जेकरा अंदर दया, करुणा आ प्रेम के भाव ना होई, ओकरा ई कुल्ही बुझइबे ना करी। माता-पिता भी कई गो बिंदु पर, कई गो बात पर अपना संतान के विरोध करेलें बाकिर उ विरोध बेहतरी खातिर होला। बात बस अतने बा। एही भाव के समझे के बा। जेल भी सुधार खातिर बनल। कोर्ट भी दूनू पक्ष के बात निष्पक्ष होके सुने आ न्याय करे खातिर बनल बाकिर जहाँ-जहाँ करप्शन घूस गइल, उहाँ से नैतिकता गायब हो गइल आ साथ हीं असल आजादी ख़तम हो गइल।\nअब देश जाति-पाति, गोल-गुट आ कई गो खेमा में बंट के विरोध करे खातिर विरोध करता। एह में सच्चा आदमी अकेला पड़ जाता। झूठा भा लबरा झूठ के भी अइसे आ एतना गावत बाड़न स कि लोग के झुठवे साँच लागे लागत बा। इहे खतरनाक बा।\nदरअसल, आदमी के अंदर आदमीयत ना रही, दया, करुणा आ प्रेम के भाव ना रही त एही तरह के विरोध होई। विरोध करे खातिर विरोध। अइसना में चलनियो हँसेला सूप के जेकरा में सहत्तर गो छेद।\nस्वार्थ, नफरत आ अहंकार के चलते देश आ समाज में उथल-पुथल बा। आजाद देश में आम आदमी घुटन महसूस करता। प्रेम, सौहार्द आ मानवता के संचार क के देश के हर नागरिक के आजादी के एहसास करावल जा सकता। प्रेम अंगुलीमाल के बदल देलस। डाकू रत्नाकर के महर्षि बाल्मीकि बना देलस। प्रेम में ह्रदय परिवर्तन के ताकत होला। जेकरा के आपन समझल जाई, ओकरा से प्रेम होखबे करी। कम से कम अपना-अपना ईगो के खोल से बहरी निकल के देश के हर नागरिक के आपन समझल जाय। असल आजादी इहे बा।\nसमय के राग ह “सुनीं सभे”\nHum BhojpuriaSeptember 27, 20211min4540\nअपना समय के बात, करेंट अफेयर्स आ देश-विदेश आ समाज के तत्कालिक स्थिति पर बोलल आ विमर्श कइल पत्रकारिता के प्रधान धर्म ह।\nहालाँकि “भोजपुरी जंक्शन” भोजपुरी साहित्य, सिनेमा, संगीत, राजनीति आ तीज-त्यौहार के समेटत, परंपरा आ आधुनिकता के समन्वय के नाम ह, एकर अधिकांश अंक विशेषांक के रूप में प्रकाशित भइल बा, तेहू पर हरेक अंक में एगो अनिवार्य स्तंभ देश के दशा-दिशा पर मुखर होके बोलत-बतियावत रहल बा, समय के राग सुनावत रहल बा। एह स्तंभ के नाम बा- सुनीं सभे आ लेखक बानी वरिष्ठ पत्रकार, पूर्व राज्य सभा सांसद आ एह पत्रिका के प्रधान संपादक श्री रवींद्र किशोर सिन्हा।\nएही महीना में 22 सितंबर के सिन्हा जी के जन्मदिन बा त भोजपुरी जंक्शन परिवार ई तय कइलस कि काहे ना भोजपुरी जंक्शन के हर अंक में बिखरल अपना समय के दस्तावेज ” सुनीं सभे” के संग्रह करके एगो विशेषांक के रूप दे दिहल जाय। त लीं, “सुनीं सभे विशेषांक” सुनीं सभे, गुनीं सभे आ अपना बहुमूल्य सुझाव से अवगत कराईं सभे।\nभोजपुरी में कविता, कहानी, नाटक आदि के संग्रह ढेर बा। जहाँ तक हमरा जानकारी बा, करेंट अफेयर्स पर भी लिखात रहल बा बाकिर उ संग्रह के रूप में नइखे आइल या बहुत कम आइल बा। एह लिहाज से ई संग्रह भोजपुरी के रचना संसार के समृद्ध करी आ एगो नया आयाम दी।\nएह अंक के साथे भोजपुरी जंक्शन दुसरका साल में प्रवेश करsता। भोजपुरी जंक्शन के ई पचीसवां अंक ह। एकरा पहिले “हम भोजपुरिआ” के चौदह गो अंक निकल चुकल बा। एह सब अंक में से अधिकांश विशेषांके बा, जइसे कि महात्मा गाँधी विशेषांक, वसंत अंक, फगुआ अंक, चइता अंक, वीर कुँवर सिंह अंक, लोक में राम अंक, कोरोना विशेषांक, कोरोना कवितावली, चीन अंक, दशहरा अंक, छठ विशेषांक, गिरमिटिया अंक, रजिंदर बाबू अंक, किसान अंक, नया साल अंक, माई-बाबूजी विशेषांक, माई-बाबूजी कवितावली आ देशभक्ति अंक आदि।\nएह सब अंक में “सुनीं सभे” अनिवार्य रूप से शामिल बा। इहाँ तक कि विशेषांक के विषय चाहे जे होखे, “सुनीं सभे” ओकरा से इतर देश आ समाज के वर्तमान स्थिति पर बात करत रहल बा। इहे एह स्तंभ के खासियत बा, खुशबू बा, अनोखापन बा।\n‘’ सुनीं सभे ‘’ के लेखक श्री रवींद्र किशोर सिन्हा के पत्रकारिता के मूलाधार राष्ट्रीयता के भाव बा; जवना के गूँज-अनुगूँज एह विशेषांक में संकलित सब लेख में सुनाई पड़sता। एह संग्रह में संकलित सब लेख अपना-अपना समय के कहानी कहत बा। ‘’ सुनीं सभे ‘’ वाकई ध्यान से सुने लायक बा काहे कि ओह में देश आ समाज खातिर खाली चिन्ते नइखे, चिंता से मुक्ति के उपायो बतावल गइल बा। समस्या के समाधान भी सुझावल गइल बा।\nएह से, एह स्तंभ के सब आलेख के संग्रह के रूप में परोसत अपार खुशी हो रहल बा। उम्मीद बा, अपने सभे के स्नेह-दुलार मिली।\nअंत में, ‘’ सुनीं सभे ‘’ के लेखक सिन्हा जी के जन्मदिन के मंगलकामना।\nपानी प पानी लिखे के कोशिश\nHum BhojpuriaJuly 8, 20211min6740\nविचार से बढ़ के ताकतवर दुनिया में कुछु नइखे। मन में जब जइसन विचार चलेला, देह आ चेहरा के हाव-भाव ओइसने हो जाला। विचार में सुख के दुःख आ दुःख के सुख में बदले के ताकत बा। महत्वपूर्ण ई बा कि हम कवनो घटना के कइसे देखत बानी। देखे के ताकत आँख में ना, विचार में होला। आँख त बस एगो कैमरा ह। असल चीज त मनवे बा। मन विचार के कारखाना ह।\nमन कइसन बनी, ई बहुत कुछ माई-बाप पर भी निर्भर करेला। माई-बाप के पहिला गुरु कहल जाला। कुम्हार कहल जाला। संतान त माटी ह, जवना के सान के माई-बाप रूपी कुम्हार मुकम्मल शेप देला, मतलब लइकन के आदमी बनावेला। एगो बात दिल से कहsतानी। एह के रउरो मानब। केतनो बाउर माई-बाप होखे, क्रिमिनले काहें ना होखे, उहो ना चाही जे ओकर औलाद बुरा होखे। उहो चाहेला कि ओकर बेटा-बेटी इंसान बने।\nबाकी परवरिश आ परिवेश दूनो के असर होला। माई-बाप के डीएनए त रहबे करेला। ओह गुणसूत्र से गुण-दोष त अइबे करेला। एही से नू औलाद के माई-बाप के छाया भा प्रतिरूप कहल जाला।\nमाई-बाप प लिखल आसान ना होला। जे रउरा के लिखले बा, ओकरा प रउरा का लिखब जी ? ओकरा के शब्द में कइसे बान्हब ? हं ! अपना जिंदगी के ओह लेखक खातिर संवेदना के चार गो शब्द समर्पित कर सकीले। एह अंक में उहे चार गो शब्द उकेरे के कोशिश कइल गइल बा। बाकिर ई कोशिश भी पानी प पानी लिखे के कोशिश जइसन बा।\n‘’ माई-बाबूजी विशेषांक ‘’ के संपादन के दौरान केतना बार हमार आँख लोराइल बा, कह नइखीं सकत। एह अंक में किसिम-किसिम के दुनिया समाइल बा। दुःख के दरियाव बा। सुख के समुन्दर बा। हम केतना पंवड़ी ? कई बार त लागल कि डूब गइनी।\nकुछ विद्वान लोग माई-बाबूजी के भगवान के प्रतिनिधि कहले बा। कहले बा कि चूँकि ईश्वर हर जगह नइखन पहुँच सकत, एह से उ माई-बाप के गढ़ले। कुछ लोग त इहाँ तक कहले बा कि का जाने भगवान होलें कि ना होलें, दुःख सुनेलें कि ना सुनेलें बाकिर माई-बाबूजी त बेकहले दुःख बूझ जालें आ छटपटा के, बेचैन होके, अपना के खपा-मिटा के भी अपना बाल-बच्चा के मदद करेलें। त माइये-बाबूजी नू साक्षात भगवान बाड़ें।\nहमार कहनाम बा कि माई-बाबूजी अच्छा-बुरा हो सकेलें। उहो इंसाने हउअन। सरधा से ओह लोग के भगवान भले कह दीं भा मान लीं बाकिर ई साँच बा कि उ लोग भगवान ना ह। त अगर ओह लोग से कवनो भूल हो जाय त दिल बड़ा क के भुला जाये के चाहीं। इंसान से भूल होला। होखे के त भगवानो से होला। बाकिर केहू के आदर्श भा भगवान मनला प भूल के पचावल तनी कठिन होला, एह से आदमी के आदमिये मानल ठीक होई। रउरा अपना माई-बाबूजी के सरधा से भगवान मानीं भा पूजीं, एह में कवनो दिक्कत नइखे। आसिरबादे मिली। बाकी अंधभक्त मत बनीं। अंधभक्त त केहू के बनल ठीक ना ह। चेतना के द्वार हरदम खुला रहे के चाहीं। हमनी के शास्त्र में लिखल बा –\nसुशीलो मातृपुण्येन, पितृपुण्येन चातुरः ।\nऔदार्यं वंशपुण्येन, आत्मपुण्येन भाग्यवान ।।\nअर्थात- कवनों भी इंसान अपना माता के पुण्य से सुशील होला। पिता के पुण्य से चतुर होला। वंश के पुण्य से उदार होला आ अपना स्वयं के पुण्य से उ भाग्यवान बनेला।\nत सौभाग्य प्राप्ति खातिर सत्कर्म त करहीं के पड़ी !\nसंतान के कर्म अइसन होखे कि माई-बाबूजी लोग ओकरा प गर्व करे आ दिल से दुआ देव अउर माइयो-बाबूजी लोग अइसन होखे कि संतान उनका के आपन आदर्श माने आ पूजे खातिर बाध्य हो जाय, एही कामना के साथ -प्रणाम !


चमकी - अब्दुल ग़फ़्फ़ार - मैना: भोजपुरी साहित्य क उड़ान (Maina Bhojpuri Magazine)\nHome अब्दुल ग़फ़्फ़ार लघुकथा Bhojpuri Kahani चमकी - अब्दुल ग़फ़्फ़ार\nचमकी - अब्दुल ग़फ़्फ़ार\nआंख मुड़ी में धंसल, गाल मूंह में, आ पेट पीठ में समाइल मुनिया के माई ओकरा के कोरा में ले के दू तीन गो अस्पताल छान मरली। बाकिर सगरी जगेह से एक्के गो जवाब मिलल कि अस्पताल में जगेह खाली नइखे।\nदउड़त-दउड़त आखिर एगो अस्पताल के गेटे पर मुनिया के परान निकल गइल। मरला के बाद भी मुनिया आपन माई के ऐकटक ऐसे निहारत रहे जइसे कहत रहे की कउनो बात ना माई! तू तऽ हर जतन कइलू बाकिर ई सरकार आ समाज संवेदना शुन्य हो गइल बा, तू का कर सकऽताडू माई!\nहार-पाछ के मुनिया के माई, मुनिया के मरल लास लेके घरे वापस आ गइली।\nसारा सहर में हंगामा मचल रहे। कहीं स्वास्थ्य मंत्री आ मुख्यमंत्री के बोलावे के मांग होत रहे तऽ कहीं प्रधानमंत्री के बोलावे के हल्ला मचल रहे। ई सबसे बेसुध मुनिया के माई मुनिया के लास लेके जब घरे पहुंचली तऽ रोअन पीटन पड़ गइल।\nगांव में आठ दिन में आठ गो लइका लइकनी काल के गाल में समा गइल रहे सन। सारा गाँव के लोग मुखिया जी के घेराइ कइले रहे।\nबटेसर पूछलें, 'का मुखिया जी! प्रधानमंत्री आ मुख्यमंत्री के सभा में भीड़ लगावे खातिर तऽ हमनी के ले जानी। एह बेरा हमनी के बचवन के जान सांसत में बा; डाक्टर लोग से बेमारी नइखे पकड़ात। ओकनी के बचावे खातिर अब सरकार लोगिन के बोलाइं महराज!'\nमुखिया जी कहे लगलन, 'अरे बुड़बक,डाक्टर लोग तऽ आपन काम करते नु बा। सरकार लोग के तऽ सगरी देस देखे के बा। इहाँ लास गिने आई लोग तऽ काम कइसे चली!'\nओही में खिसियाइल राम खेलावन कहलन, 'तऽ चुनव्वा के बेरा काहे आवे ला लोग महाराज!'\nमुखिया जी समझावत कहलन, 'अब कौनो चुनाव बा का? ओह बेरा ओह लोग के गरज रहेला तऽ आवे ला लोग। चुनाव के पहिले तोहनी के राजा, आ चुनाव बाद हमनी के राजा। का समझलऽ लोगिन!'\nबटेसर पूछलन, 'जे जीत गईल से राजा हो गइल, ई बात तऽ समझ में आवऽता, बाकिर जे हार गइल ऊहो तऽ मूंह देखावे नइखे आवत महाराज!'\nमुखिया जी फेर समझावे के मूड में कहलन 'दुर बुड़बक! नेता माने नेताऽऽ! चाहे सत्ता पक्ष के होखे चाहे विपक्ष के, सभे बराबर होला। आ कौनो ऊ लोग के लइका लइकी थोड़े मरऽता जे धावे लोग। जेकरा मरे के बा, ऊ तऽ मरबे नु करीऽ। केहू भगवान थोड़े हऽ जे मरे वालन के जिनगी बचा ली!'\nअबहिन ई बतकही होते रहे तब्बे बटेसर के बड़की बेटी दौड़त आइल अउरी कहलस, 'बाबू! जल्दी चलऽ बबलुआ के देह अईंठाइल जाता, आंख उलिट गईल बा, आ मूंह से गाज फेंकऽता।'\nबटेसर आ राम खेलावन घर के ओर दौड़ल लोग आ मुखिया जी अस्पताल ले जाए खातिर आपन बुलेरो निकाले लगलन।\nमुखिया जी, कौनो तरे बबलुआ के सरकारी अस्पताल में भर्ती करा दिहलन आ ऊंहा के हालत देख के बटेसर से कहलन, 'बटेसर, अब हम चलऽ तानी। बाप रे बाप! हई सैकड़ों लइकन के नाक में पाइप लगले बा, सुई दवाई होते बा, तब्बो ताबड़तोड़ लइका मरऽ ताने सन। हमसे बरदास नइखे होत। चक्कर आवऽता। बुझाता अब्बे गिर जाइब। हम चलऽतानी, अब तु संभालऽ आपन लइका के।\nएतना कहके मुखिया जी आपन बुलेरो में जाके बइठ गइलन आ बटेसर बेड पर उल्टा सांस गिनत आपन बचवा के मूंह निहारे लगलन।


प्रतिशोधे "प्रतिघात" ह – Anjoria\nप्रतिशोधे "प्रतिघात" ह\nजहाँ देश में लगातार औरतन लड़िकियन पर अत्याचार, बलात्कार जइसन घटनाये होखत बा ओहिजा त ई मुद्दा हरमेस सामयिक रहेला आ अइसने माहौल में डायरेक्टर आनंद गहतराज “प्रतिघात” फिलिम बनावे के फैसला कर लिहल. आ एहमें प्रोडूसर नीरज यादव के भरपूर सहयोगो मिलल. फिल्म “प्रतिघात” एगो नारी पर भइल अत्याचार से शुरू होके ओकर विध्वंसक रूप बनल तकले के कहानी बा.\nजवना समाज में औरतन के सम्मान ना होखे ऊ समाज कवना का मे के? जब अबला नारी अत्याचार से लड़त लड़त थाक जाले त ओकरा माँ दुर्गा, काली के रूप धर के एह दानवन के संहार करही के पड़ेला. इहे दानवनाश ह “प्रतिघात”. अक्षरा सिंह के सशक्त अभिनय से सजल एह फिलिम में खलनायक बाड़न नीरज यादव, आ साथी कलाकारन में बाड़न शुभम तिवारी, हैदर काजमी, बिपिन सिंह, नीलिमा सिंह, राकेश त्रिपाठी आ मोना त्रिपाठी वगैरह.\nई फिलिम जल्दिए दर्शकन का सोझा आवे वाली बिया.\nरवि किशन – बादशाहत कायम रहल एहू साल\n"भोजपुरी दबंग" देखवलसि पहिलका दबंगई


मुख्यमंत्री अखिलेश यादव – टटका खबर\nनेता हड़कवले त समर्थक बिदकलें\nआजु यूपी के मुख्यमंत्री अखिलेश यादव के बैरिया में सभा के शुरूआत में बोलत बलिया के एगो बड़का नेता सभा में जुटल समर्थकन के हड़कावे लगलन. कहलन कि जे पार्टी के टोपी लगा के नइखे आइल से चुपचाप पीछे चल जाव आ टोपी वालन के आगे आवे देव. उनका कहला का बावजूद जब कार्यकर्ता जमल


(शुक,4नवंबर)\nउत्तर प्रदेश अग्निशमन विभाग (फायर) में उप-महानिरीक्षक (डीआईजी) डी.डी. मिश्रा मायावती सरकार के आकंठ भठियरपन में डूबल बतवले बाड़न. ई बाति ऊ कैमरा का सामने एहो टीवी चैनल से साक्षात्कार में कहले बाड़न. इहो कहलन कि उनुका कवनो अंजाम से डर नइखे.\nउप्र पुलिस आपन सिटीजन चार्टर शुक का दिने लागू कर दिहलसि जवना में जनसमस्या निस्तारण के अवधि तय कर दिहल गइल बा.\nमुरादाबाद जिला के एगो निजी स्कूल के प्रधानाचार्य के दू गो लड़कियिन के यौन उत्पीड़न करे का आरोप में गिरफ्तार कइल गइल बा.\nमुरादाबाद में पुलिस जाली नोटों के एगो कारोबारी के दू लाख रुपिया से अधिका के नकली नोट का साथे गिरफ्तार कइलसि.\nआजमगढ़ में शुक का दिने एगो तेज रफ्तार बस से कचरा के एगो छात्र के मौत का बाद खिसियाइल भीड़ पुलिस पर पथराव कइलसि आ कई गो गाड़ियन में आग लगा दिहलसि.


टटका खबर, अतवार, २५ अप्रैल – Anjoria\nअप्रैल 25, 2010 news in bhojpuri, टटका खबर\nभाजपा मुसलमानन के खिलाफ नइखे\nभाजपा अध्यक्ष नीतिन गडकरी कहले बाड़न कि भाजपा के छवि जानबूझ के मुस्लिम विरोढ़ी बना दिहल गइल बा जबकि बात अइसन नइखे. कहलन कि पूरा देश में एक कानून के मांग कइसे कवनो समुदाय के विरोधी हो गइल. कहलन कि कवना देश में मुसलमानन खातिर अलगा कानून बा? राममन्दिर का सवाल पर गडकरी कहलें कि ई आस्था के विषय बा आ एकर कानूनी हल ना निकालल जा सके. गोविन्द वल्लभ पंत का समय में सोमनाथ मन्दिर के निर्माण भइल रहे त का पटेल साम्प्रदायिक रहलन?\nकेन्द्र सरकार का गरदन पर एगो अउरी फंसरी लपटाइल\nफोन टेपिंग का मामिला में, जवना में कहल जा रहल बा कि शरद पवार, दिग्विजय सिंह, नीतीश कुमार, आ प्रकाश करात समेत कुछ बड़का राजनेता लोग के फोन टेप कइल गइल, केन्द्र सरकार अझूराइल बिया. ओकरा बुझात नइखे कि कइसे एक एक कर के नया नया बखेड़ा सामने आ रहल बा आ ओकरा हर बेर मामिला सम्हारे के पड़ जात बा. काल्हु एह मुद्दा पर सदन मे गरमागरमी हो के रही आ सरकार सफाई छोड़ के कुछ ना दे सकी.\nबा हिम्मत त हटा के देखाव लोग\nललित मोदी बीसीसीआई के चुनौती दिहले बाड़े कि ऊ इस्तीफा ना दीहें आ बोर्ड में हिम्मत बा त उनका के बर्खास्त कर के देखावे. ओने बोर्ड मोदी के कवनो मोहलत देबे के तइयार नइखे. काल्हु के पुरस्कार समारोह में बोर्ड के कवनो पदाधिकारी ना शामिल भइलें आ हो सकेला कि आज का फाइनलो में बोर्ड के कवनो अधिकारी मौजुद ना रहस. ओने ललित मोदी दहाड़त बाड़े आ इहो कहत बाड़े कि उनका खिलाफ कुछ भइल त बहुते लोग बेनकाब हो जइहें. मतलब त एहसे इहे निकलत बा कि दाल में करिया नइखे, दलवे करिया बा.\nबिहार के फार्मूला अपनावे जा रहल बिया केन्द्र सरकार\nखाद्य सुरक्षा के केन्द्र सरकार के योजना खातिर बिहार सरकार के फारमूला अपनावे के बात चल रहल बा. एह योजना में गरीबी रेखा से नीचे रहे वालन के कूपन दे दिहल जाला कि ऊ कवनो दोकान से अनाज खरीद के तीन रुपिया किलो का दर से भुगतान कर देलें आ दुकानदार बाद में सरकार से बाकि पइसा ले लेला. कुछ अइसने योजना स्वास्थ्यो सुरक्षा में चलावल जा रहल बा जवना के हालत एहिजा बलिया में जवन देखे सुने के मिल रहल बा ई बा कि जम के घपलाबाजी हो रहल बा. बनारस के कुछ अस्पताल खुला नेवता दे रहल बाड़े कि बीपीएल कार्ड ले के आव आ पाँच हजार रुपिया ले के जा. कवनो इलाज करावल जरुरी नइखे. एहिजो के एगो अस्पताल का बारे में हवा गरम बा कि लाखों के फर्जी भुगतान उठावल जा रहल बा.\nजनगणना जाति का आधार पर करावे के मांग कइलें लालू प्रसाद\nलालू प्रसाद कहलें बाड़े कि अबकी के जनगणना में जातियो गिनल जाव जेहसे पिछड़ी जातियन के आगे बढ़े के मौका मिल पावे. जाति के जनसंख्या सही सहि मालूम ना रहला का चलते जातिगण आरक्षण के कोटा में विसंगति बा. अगरी जातियन के बुझात बा कि पिछड़ी जाति बेसी आरक्षण ले जात बाड़े जबकि वास्तविकता एकरा उलटा बा.\nदुनिया भर से मुसलमान उद्यमी जुटीहें अमेरिका में\nमुसलमानन का बीच आपन छवि दुरुस्त करावे का फेर में अमेरिका दुनिया भर के मुस्लिम उद्यमियन के सम्मेलन २६ अप्रैल से वाशिंगटन में करा रहगल बा जवना में हिन्दुस्तानो से प्रतिनिधि शामिल होखिहें. अनुमान बा कि ५५ देशन के पौने तिन सौ उद्मी एह सम्मेलन में शरीक होखिहें.\nमेडिकल कालेजन में १२ हजार सीट बढ़ावल जाई\nकेन्द्रीय स्वास्थय मंत्रि गुलाम नबि आजाद काल्हु एगो कैँसर अस्पताल के उद्घाटन करत कहलें कि अगिला तीन साल में देश में मेडिकल कालेजन में बारह हजार सीट बढ़ावल जाई. कहलन कि निवेशक उच्च स्तर के मेडिकल कालेज खोले के तइयार बाड़े बाकिर योग्य शिक्षकन के कमी बा एही चलते समय लाग रहल बा.\nफेसबुक पर रुड़ी के जाली अकाउण्ट\nसोशल साइटन पर अक्सरहां देखे के मिलेल कि लोग कवनो मशहूर आदमी के फोटो आ नाम इस्तेमाल कर के जाली प्रोफाइल बना लेलें. ओह प्रोफाइलन पर शामिलो होखे वाला लोग गलतफहमी में रहेला कि हम एगो मशहूर आदमी से दोस्ती बना रहल बानी. अइसने एगो मामिला में रुड़ी शिकायत कइले बाड़े कि उनका नाम सेकेहू फेसबुक पर जाली प्रोफाइल बनवले बा.\nनक्सलवाद से जूझे खातिर बन्दूक बा बतियावे के जरुरत बा\nलालू प्रसाद कहले बाड़े कि नक्सलियन से निबटे में बन्दूक से सफलता ना मिली. जरुरत बा ओह लोग के बातचीत का मेज पर ले आवल जाव. केन्द्र सरकार के ऊ इहो सलाह दिहले बाड़न कि नक्सलियन से बतियावे खातिर नीतीश के आगे कइल जाव त सफलता मिल सकेला.\nसचिन तेंदुलकर काल्हु आपन जनमदिन मनवलन\nक्रिकेट के बेताज बादशाह सितारा सचिन तेंदुलकर काल्हु मुकेश अंबानी का साथे आपन जनमदिन धूमधाम से मनवले जवना में मुंबई इण्डियन्स के पूरा टीम शामिल भइल. सचिन के कोशिश रही कि आजु के फाइनल मैच उनकर टीम जीत लेव. पता ना का फिक्स भइल बा? के जानत बा? हो सकेला कि साल दूसाल बाद पता चले कि तीसरको आइपीएल के मैच फिक्से रहुवे जइसे कि दुसरका का बारे में अब कहल जा रहल बा.


टटका खबर – Page4– Online Bhojpuri Newspaper\nइस्लामाबाद 18 अगस्त (वार्ता). पाकिस्तान के नया चुनाइल प्रधानमंत्री इमरान खान के आजु शनिचर का दिने ओहिजा के 22वां वजीरे-आजम पद के किरिया धरावल गइल. सदरे पाकिस्तान ममनून हुसैन ऐवान-ए-सदर (प्रेसीडेंट हाउस) में बोलावल गइल एगो सादा समारोह में इमरान खान के वजीरे-आजम पद के किरिया धरवलन. एह किरियाधराई समारोह में कार्यवाहक प्रधानमंत्री नसीरूल हक,\nबस्ती में सरयू नदी का बाढ़ से 50 गांव आफत में बस्ती, 18 अगस्त (वार्ता) उत्तर प्रदेश के बस्ती जिला के हर्रैया तहसील के पचासो गो से अधिका गाँव सरयू नदी के बाढ़ से घेराइल बा. अधिकारियन के कहना बा कि आजु शनिचर का दिने नदी खतरा के निशान से 55 सेमी ऊपर बहत बिया.\nमुंबई, 14 अगस्त (वार्ता). तुर्की के मुद्रा लीरा के दाम में लगातार हो रहल भारी गिरावट का दबाव में दुनिया के कई देशन के मुद्रा का साथही भारत के रुपियो लपटाइल जात बा आ आजु अंतर बैकिंग विदेशी मुद्रा बाजार में एक डॉलर के बदले रुपिया में दाम 70.08 रुपिया हो गइल. आजु ले रुपिया


भोजपुरी माटी के सुगन्ध बा किसना कइलस कमाल में – Anjoria\nअप्रैल 16, 2010 किसना कइलस कमाल, गुंजन पंत, विनय आनन्द\nपिछला दिने ९ अप्रैल के बिहार में आपन पहिलका फिल्म किसना कइलस कमाल के निर्माता लक्ष्मण आर पाण्डेय कहलन कि विकास का ओर अग्रसर भोजपुरी सिनेमा अपना अश्लीलता का चलते ओह जगहा पर नइखे चहुँप पावत जहवाँ के ऊ असल हकदार बा. एही चलते ऊ अपना फिल्म के साफ सुथरा आ परिवार का संगे देखे लायक बनवले बाड़न. फिल्म के निर्देशक चुनमुन पंडित कहलें कि फिल्म में भोजपुरिया माटी के सुगन्ध रचल बसल बा. फिल्म के मुख्य कलाकारन में विनय आनन्द, गुंजन पंत, प्रिया शर्मा, राकेश पान्डेय, विष्णु ओझा, पंकज मेंहता, आ अनुराग भारद्वाज बाड़े. संगीत अशोक घायल के ह.\nनिगेटिव रोल पसन्द करेली जूली वारसी


जलालपुर – टटका खबर\nसारण नहर में अधिका पानी छोड़ला का चलते जलालपुर में बाढ़\nसारण नहर में बहुते पानी छोड़ दिहला का चलते जलालपुर इलाका के लगभग डेढ़ सौ घर में बाढ़ के पानी घुस गइल बा. जल संसाधन विभाग के कहना बा कि नेपाल के भैंसालोटन से ई पानी छोड़ल गइल बा जवना चलते गोपालगंज डैम पर पानी के दबाव बहुते हो गइल रहुवे आ ओह डैम के\nजलालपुर में सोंधी नदी आफत ढवले बिया\nसारण जिला के जलालपुर में सोधी नदी लोग पर आफत ले के आइल बिया, सरयू के उफान का चलते एहू नदी में बाढ़ आ गइल बा आ तबले रही जबले सरजू के पानी घटत नइखे. सोधी नदी का किनारे ढेलहारी बांध बांधही में बिनटोलिया का लगे टूट गइल आ एह चलते मरहां से लिहले कोपा


अभय सिन्हा के ‘एक दुजे के लिए’ – Anjoria\nभोजपुरी के सबले बड़का निर्माता अभय सिन्हा अब भोजपुरी परदा पर प्रेम कहानी वाली फिलिम ‘एक दुजे के लिए’ लेके आवत बाड़न. अभय सिन्हा क एह फिल्म में भोजपुरी के दू गो सुपरस्टार दिनेशलाल यादव निरहुआ आ पवन सिंह बाड़े. एकर निर्माण अभय सिन्हा आ हिन्दी फिल्म निर्माता टी०पी० अग्रवाल मिलके कइले बाड़न. यशी फिल्मस् प्रा०लि० आ कैपिटल फिल्मस् प्रा०लि० के बैनर में बनत एह फिल्म के निर्देशक अनिल अजिताभ हउवें. दक्खिन भारतीय अभिनेत्री मधु शर्मा, एहसान खान आ संगीता रमन के मजगर भुमिका बा एहमें.\nभोजपुरी परदा पर हमेशा एक से बढ़कर एक सामाजिक, पारिवारिक फिलिम देबे वाला अभय सिन्हा के पूरा भरोसा बा कि ‘एक दुजे के लिए’हर वर्ग के दर्शकन के नीक लागी.\n‘मुजरिम’ के मुहुर्त भइल


RJD दफ़्तर के बाहर धरने पर कार्यकर्ता, Nitish Kumar के आवास पर बैठकों का दौर जारी – News18 हिंदी\nBihar Election 2020 | बिहार चुनाव 2020\nRJD दफ़्तर के बाहर धरने पर कार्यकर्ता, Nitish Kumar के आवास पर बैठकों का दौर जारी\nNovember 10, 2020, 16:52 IST\nRJD दफ़्तर के बाहर धरने पर कार्यकर्ता, EVM पर उठ रहे सवाल. कार्यकर्ताओं का कहना है सुबह से ही3करोड़ वोटिंग की गिनती के बावजूद RJD का न आंकड़ा बढ़ रहा है न घट रहा है. वहीं दूसरी ओर BJP कार्यालय में जश्न का माहौल, Nitish के आवास पर बैठकों का दौर जारी.Bihar Election Result 2020 LIVE Updates | Hindi Ne


पाँच दिन में पाँच सवाल आ एक करोड़ दाँव पर – Anjoria\nपाँच दिन में पाँच सवाल आ एक करोड़ दाँव पर\nApr 15, 2011 के बनी करोड़पति, महुआ टीवी\n१६ अप्रेल से महुआ टीवी पर रोज रात नौ बजे एगो सवाल पूछल जाई. पाँच दिन में पाँच गो सवाल. जे लोग भोजपुरी के “के बनी करोड़पति” कार्यक्रम में शामिल होखल चाहत बा ओकरा एह पाँचो सवालन के सही जबाब देबे के पड़ी. जवना लोग के पाँचो जबाब सही होखी ओहि में से सफल प्रतिभागी चुनल जइहें जे एह गेम शो के हॉट सीट पर बइठे के सौभाग्य पइहें आ शत्रुघ्न सिन्हा का साथे “के बनी करोड़पति” खेलीहें. केबीसी के एह भोजपुरियो संस्करण के निर्माता सिद्धार्थे बसु हउवन जे मूल शो के निर्माण कइले रहलें.\nदेखीं मौका हाथ से छिहिल मत जाव. रोज रात महुआ टीवी पर आवे वाला सवालन के जबाब दे के गेम शो में शामिल होखे के मौका जीतीं.\nक्रिकेट प्रेमी निरहुआ\nबीहड़ में नचली सीमा सिंह\nOne thought on “पाँच दिन में पाँच सवाल आ एक करोड़ दाँव पर”\nsir mai is kariykram me bhag lena chata hun.kripay muje marg darshan kare


नेहा श्री के “डोली – एक अरमान” के पहिला शेड्यूल पूरा – Anjoria\nराजस्थानी सिनेस्टार नेहा श्री के महिला प्रधान भोजपुरी फ़िलिम “डोली – एक अरमान” के शूटिंग के पहिला शेड्यूल पूरा हो गइल बा.\nएहमें नेहाश्री महिला समाज के दबाइल आवाज बुलंद करत बाड़ी, वेद फिल्म्स प्रोडक्शन के बैनर तले बनत एह फिलिम के शूटिंग गोरखपुर के बांसगाँव तहसील के कटवार गाँव मे कइल गइल. निर्माता हउवें जीतेन्द्र सिंह जीतू आ निर्देशक भानु प्रकाश शुक्ला.


जून 2013 – पृष्ठ2– Anjoria\nसिनेमा भोजपुरी के नईकी सनसनी पायल पांडे के जलवा\nछपरा, बिहार जइसन खॉंटी भोजपुरिया इलाका में जनमल आ बढ़ल पायल पांडे भोजपुरी सिनेमा में ‘फूल और कॉंटे’ फिलिम से आपन शानदार शुरूआत कइले बाड़ी. मुख्य अभिनेत्री के भूमिका करे…\nठोक देब के काम तेजी पर\nहाल के दिनन में सिनेमा भोजपुरी के कैनवास बहुते पसर गइल बा आ निर्माता निर्देशक मनोरंजन से कवनो समझौता कइल नइखन चाहत. बने से पहिलही चरचा में आ चुकल फिलिम…\nभोजपुरी एक्शन स्टार विराज भट्ट के फिलिम ‘मैदान-ए-जंग’ 28 जून के मुम्बई में धमाकेदार ढंग से रिलीज भइल. मुम्बई में एकरा बहुते बढ़िया ओपनिंग मिलल. हर जगहा सबरेही से लमहर…\nसिनेमा भोजपुरी के सुपर स्टार विनय आनंद अबले बहुते अवार्ड्स पा चुकल बाड़ें आ अब ओही में जुड़ गइल एगो अउर अवार्ड. विनय आनंद के उनका फिलिम ‘पागल प्रेमी’ में…\nजून 25, 2013 Editor\nभोजपुरी सिनेमा जगत में ‘रियल रंगबाज’ के नाम से मशहूर हैदर काजमी के अब एगो अउर नया नाम मिल गइल बा ‘रियल डायनामिक एक्टर’ के. हैदर काजमी के आपकी आवाज…\nबबन यादव ले आवत बाड़ें ‘सबसे बड़ा मुजरिम’\nबिहार राजद के लोकप्रिय नेता बबन यादव अब भोजपुरी फिलिम में अभिनय करत लउकीहें. माँ सोभारिया फिल्मस् के बैनर तले बनल फिलिम ‘सबसे बड़ा मुजरिम’ से बबन यादव भोजपुरी परदा…\nफिल्मकार आ लेखक महेश पांडे के फिलिम ‘सपूत’ 28 जून से बिहार में रिलीज होखे वाली बा. महेश पांडे का नांव हमेशा ओह फिल्मकारन में लिहल जाला जे लोग हमेशा…\nसिनेमा भोजपुरी के गरम ठेकुआ मोनालिसा एह घरी अपना नइकी फिलिम ‘सन्यासी बालमा’ के शुटिंग यू०पी० के कुशीनगर में करत बाड़ी. फिलिम के शूटिंग का संगे संगे मोनालिस रिमझिम बरखो…\nसिनेमा भोजपुरी के परदा पर अभिनेत्री स्मृति सिन्हा डबल धमाल मचावत बाड़ी.पिछला हफ्ता स्मृति के दू गो फिलिम रिलीज भइली सँ. ‘‘प्रेम दीवानी’’ में स्मृति सिन्हा राकेश मिश्रा के नायिका…\nफिलिम “ठोक देब” के एह विहंगम सीन में एगो पुलिस अधिकारी (सुजीत) से विलेन अम्मा जी (नीलिमा सिंह) के टशन फिलिमावल गइल. निर्देशक अजय कुमार के ई फिलिम बहुते बड़हन…\nभाजपा के नेता लोग के रेटिंग होखत बा\nजून 24, 2013 Editor\n– जयंती पांडेय रामचेला आज सबेरे बाबा लस्टमानंद के लगे अइले आ आवते बोलले, बाबा हो, अबकी चुनाव में तऽ कांग्रेस गइल. भाजपा के पक्का चांस बा. उनका पहिले गांव…


भोजवुड में छवलसि मेघा घोष के खूबसूरती के बदरी… – Anjoria\nभोजपुरी इंडस्ट्री में अब एगो अइसन घटा छावत बा जवना के नाम ह मेघा घोष… .मेघा घोष के चेहरे के मुस्कान बाकी अप्सरा के जलवा धुंधला मत कर देव ! वइसे मेघा घोष उड़ीसा अउर बंगाल में अपना खूबसूरती के बरसात कर चुकल बाड़ी. साऊथ के अनेके फ़िल्म कर चुकल बाड़ी मेघा घोष.\nरविकिशन के अपोजिट फिल्म “आपन माटी आपन देश” से भोजपुरी इंडस्ट्री में कदम रखे वाली मेघा साऊथ के फिल्मन में व्यस्त होखे का चलते “भैया के साली ओढ़निया वाली” छोडे पड़ल रह. लेकिन अब फेर भोजवुड में अपना हुस्न के जलवा बिखेरे आ गइल बाड़ी मेघा घोष. मेघा घोष जल्दिये नज़र अइहें टॉकी फ्रेम्स के बैनर तले बनत निर्माता स्वप्नदीप के फिल्म “राजा के रानी से प्यार हो गईल” में, जवना में मेघा एगो शहरी लड़की के किरदार कइले बाड़ी. ई एगो रोमेंटिक फिल्म ह. एह फिल्म में मेघा के किरदार अपना प्यार के हासिल करे खातिर कवनो हद से गुजरे के तइयार बा.\nअब देखल जाव कि फिल्म “राजा के रानी से प्यार हो गईल” में का मेघा अपना प्यार के हासिल कर पइहे ???\n(स्रोत -स्पेस क्रिएटिव मीडिया)


बेमतलब औकातो के थाह लाग गइल – बतंगड़ 43 – Anjoria\nबेमतलब औकातो के थाह लाग गइल – बतंगड़ 43\nJul 2, 2017 बतंगड़, बेमतलब औकातो के थाह लाग गइल\nमोदी जी के सरकार बनला का बादे से हरमेश कुछ ना कुछ अइसन होत गइल जवन मुश्किल से बरदाश्त करत गइल आदमी. बाकिर अबकी जवन भइल तवन त सीधे बरदाश्त का बाहर हो गइल बा. मीडिया का त पेटे प लात मरले जात बाड़न. एगो ऊ जमाना रहल जब मीडिया में बसल दलाल पत्रकार भा पत्रकारीन तय करा देत रहुवी कि केकरा के मंत्री बनावल जाव, केकरा के कवन विभाग दीहल जाव. आ एगो अब इहो जमाना आ गइल बा जब मीडिया के बड़को बड़का मुद्दन के थाह नइखे लागे दीहल जात. अब राष्ट्रपति के चुनावे के मसला ले लीं. सभे आपन आपन तुक्का लगावत कबो इनकर त कबो उनुकर नाम उछालत अपना के खोजी पत्रकार देखावे बतावे में लागल रहुवे. बाकिर जब नाम सामने आइल त सभका ठकुआ मार दिहलसि. एक जमाना में झाड़ू लगावे के कमिटमेंट देबे वाला आ घर के रसोई के जिम्मा संभाले वाली के एह ओहदा प बइठा दीहल जात रहुवे. वइसनके केहु के अबकियो खोज लीहल गइल रहीत त कवन हरजा हो जाइत. वइसन ना त आडवाणी भा जोशी के एह पद प बइठावल जा सकल रहुवे. कवनो दलिते के चुने के रहल त साक्षी महाराज भा साध्वी निरंजन के चुनल गइल रहीत. अइसन कवनो नाम सामने आइल रहीत त सेकूलर मीडिया के रोजी रोटी कुछ दिन ले तर माल वाला हो गइल रहीत. बिना केहू के नेता चुनले सगरी विपक्ष एकजुटा हो सकत रहुवे. बाकिर विभाजनकारी राजनीति करे वाली भाजपा विपक्षो में विभाजन करा दिहलसि. 2019 के पहिले के भूमिका बनावे में लागल विपक्ष के एके वार में छिन्न भिन्न करा दीहल गइल. आ एगो अइसन दलित के सामने ले के आ गइल भाजपा जेकरा खिलाफ केहू के भड़कावल नइखे जा सकत. ना त सवर्ण शिकायत कर पावत बा ना अवर्ण. आ अब जब अवर्ण सामने आ गइल त अचके में एगो सवाल सामने आ गइल कि काहे ना देश के राजनीती के सवर्ण, अवर्ण, विवर्ण आ निवर्ण में ढाल दीहल जाव. अगड़ा, पिछड़ा, दलित, आ गैर-हिन्दू का जगह सवर्ण, अवर्ण, विवर्ण आ निवर्ण के इस्तेमाल में आलंकारिक प्रवाह आ सकेला. करेरो बाति मुलायमियत से कहल जा सकेला. त बुद्धिजीवियन का सोझा सवर्ण, अवर्ण, विवर्ण आ निवर्ण के ई सवाल फेंकत हम फेरु आम आदमी के स्टाइल में लवटत बानी.\nआम का सीजन में आम आदमी के हालत ओह मैंगो रिपब्लिक जइसन हो गइल बा जेकरा के काट चूस लिहला का बाद कूड़ा प फेंक दीहल गइल होखे. आम आदमी के स्वांग करत आआपियन के अलगे शिकायत बा कि ओकरा के दूनू ओर से दूरदुरा दीहल गइल बा. राष्ट्रपति चुनाव में समर्थन खोजत सभका दुआरी गइल भाजपा के गोल बाकिर आआपा कीहाँ ना आइल. भाजपा विरोध के तूतूही बजावत सोनिया कांग्रेस आ उनुकर दुमछल्ला आआपा के चिन्हऊ ला तइयार नइखन. बाकिर साँच पूछीं त मीडिया के दलालन के हाल आआपियनो ले खराब बा.\nमीडिया में बहुते लोग के दाना पानी एही प चलेला कि ऊ लोग अपना मुखबिरन का सहारे खबर से पहिले के खबर खबर उजागर करे ला जानल जालें. आ अगर मोदी सरकार अइसहीं चलत रह गइल त कइसे काम चली. अबहीं त लोग इहे माने लागल बा कि फलां के नाम फलां ओहदा खातिर लीहल जात बा त तय बा कि ऊ नइखन चुनाए वाला. अब आडवाणी जी बिहारी बाबू से शिकायत पोस सकेले कि ऊ उनकर नाम काहे आगे ले अइलें. कुछ भेटाइबो ना कइल आ बेमतलब औकातो के थाह लाग गइल.\nचतुर बनिया आ सड़क छाप गुन्डा – बतंगड़ 42\nनानी कही बतिया रे, आइल हमार नतिया रे – बतंगड़ 44\nनारी-जगत पुस्तक चर्चा सतमेझरा सरोकार\nJul 18, 2021 Editor\nनिबन्ध नीक-जबून पुस्तक चर्चा भाषा सतमेझरा समीक्षा\nApr 2, 2021 Editor


अंजना का जनम दिन पर लचकलें भोजपुरिया सितारा – Anjoria\nAugust 10, 2012 Editor मनोरंजन 0\nसिनेमा भोजपुरी के गरम लिट्टी बनल अभिनेत्री अंजना सिंह के जनम दिन पर मुंबई के एगो पब में भोजपुरिया सितारन के जमावड़ा लागल आ सबही भोजपुरी गानन पर जम के ठुमका लगवलें.\nमुंबई के क्लब एस्केप में मंगल का दिने अंजना सिंह धूम धाम से आपन जनमदिन मनवली. एह मौका पर उनुका के बधाई देब चहुँपलें रवि किशन, दिनेश लाल यादव निरहुआ, पंकज केसरी, सुदीप पाण्डे, खेसारी लाल यादव, अवधेश मिश्रा, संजय पाण्डे, सूर्या, राजेश राज, पाखी हेगड़े, पायल सेठ, फ़रीन शेख, डोल्फिन, जगदीश शर्मा, इक़बाल बक्श, सुशील उपाध्याय, मंजुल ठाकुर, रवि शर्मा, अनिल कुशवाहा वगैरह.\nएह जनमदिन पार्टी में चार चाँद लागल अभिनेता अभिनेत्रियन के डांस से. अंजना सिंह ख़ुशी के इजहार करत कहली कि जनमदिन के पार्टी त बहाना भर रहुवे. दरअसल ऊ भोजपुरी फिल्म इंडसट्रीज़ से जुड़ल सगरी लोग के शुक्रिया अदा कइल चाहत रहली काहे कि थोड़ही दिन में उनुका सभकर साथ मिल गइल. अपना डेढ़े साल का कैरियर में रवि किशन संगे शुरुआत करे वाली अंजना के सगरी भोजपुरी सितारन संगे दू गो भा बेसी फिलिम करे के मौका मिलल. भोजपुरी के नयका सुपर स्टार खेसारी लाल यादव संगे त ऊ चउथा फिलिम करत बाड़ी “दूध का क़र्ज़” जवना के शूटिंग चलत बा.


दिल्ली में भाजपा के नेता लोग गिरफ्तार कर के फेर छोड़ल गइल – टटका खबर\nहिंदू आतंकवाद के बाति कहे वाला गृह मंत्री शिंदे का खिलाफ आजु भाजपा के बड़का नेता दिल्ली में प्रदर्शन कइलें. ओह लोग के कहना बा कि आजादी का बाद से आजु ले आतंकवाद खातिर कबो कवनो मजहब के नाम ना लिहल गइल बाकिर शिंदे बिना कवनो सुबूत हिंदू आतंकवाद के नाम लेके संघ, भाजपा आ हिंदूवन के बदनाम करे के काम कइले बाड़न जवना ला उनुका सभका से सार्वजनिक माफी माँगे के चाहीं आ आपन बात वापस लेबे के चाहीं. पुलिस एह लोग के गिरफ्तार कर के कुछ देर बाद छोड़ दिहलसि.\nभाजपा के कहना बा कि जबले शिंदे माफी ना मँगीहें तबले संसद चलावल मुश्किले होखी सरकार खातिर.\nTags: भाजपा, हिंदू आतंकवाद


June 2021 – Page2– टटका खबर\nसिमटत कांग्रेस के जमीन गँवे-गँवे हथियावे में लागल आआपा के जनक केजरीवाल के कम समुझल अपना के बेवकूफ बनवला जइसन होखे के चाहीं. एगो मिशनरी साजिश का तहत पहिले केजरीवाल के आगा बढ़ावल गइल आ मिशनरी मकसद पुरावे में लागल सोनिया कांग्रेस ओकरा खातिर आपन जमील खाली करत गइल. पहिले त दिल्ली के गद्दी सँउपलसि\nभाजपा नेतृत्व एह घरी जवना कायराना अंदाज में अपना विरोधियन का सोझा नवल नजर आवत बा ओकरा से ई साफ हो गइल बा कि ओकर नेतृत्व सत्ता पावे के साधन भर मानेला अपना समर्थकन के आ काम निकलते ओकरा ओरि से आपन आँख मूंद लेबेला. पश्चिम बंगाल के चुनाव का पहिलहीं से सभही जानत रहुवे\nटटका खबर, सोमार, जेठ अँजोरिया चउथ, 2078 विक्रमी अमेरिका से इजरायल आइल विस्थापित परिवार में 25 मार्च 1972 के जनमल नफ्ताली बेनेट काल्हु 13 जून 2021 के इजरायल के 13 वाँ पीएम बन गइलन. एकरा पहिले ऊ बारह बरीस से लगातार इजरायल के पिछला पीएम बेजामिन नेतन्याहू के सरकार में पिछला साल ले मंत्री रहलन\n(शुक, जेठ अँजोरिया एकम, 2078 विक्रमी) एने कुछ दिन से कोरोना के कहर में कमी देखत कई एक राज्यन में लॉकडाउन में ढील देबे के शुरुआत हो गइल रहुवे. एही बीच बियफे का दिन के कोरोना के आंकड़ा जान साँसत में डाल देबे वाला आइल बा. बियफे का दिने अब तक ले के सबले बेसी\nटटका खबर, बुध, जेढ चतुर्दशी, 2078 विक्रमी पहिला खबर जानीं कि दिल्ली हाई कोर्ट दिल्ली दंगन के आरोपी आसिफ इकबाल तन्हा के जमानत दे दिहलसि काहे कि ओकरा बीए के परीक्षा में आपन छूटल पेपर के परीक्षा देबे के बा. अब दोसर खबर जानीं कि सुप्रीम कोर्ट एगो बूढ़ हिन्दू प्रवाचक आसाराम बापू के जमानत\nटटका खबर, सोमार, जेठ अन्हरिया द्वादशी, 2078 विक्रमी काल्हु अतवार का दिने यूपी के मुख्यमंत्री योगी आदित्यनाथ जी जानकारी दिहनी कि सभका सहजोग से कोरोना पर काबू पवला का साथही राज्य में एह कोरोना कालखण्ड में सरकार अपना आर्थिक गतिविधियन के सफल संचालन कइले बिया, पिछला चार बरीस में करीब चार लाख नवहियन के सरकारी\nटटका खबर, अतवार, जेठ अन्हरिया एकादशी, 2078 विक्रमी गोरक्षपीठाधीश्वर आ उत्तर प्रदेश के मुख्यमंत्री योगी आदित्यनाथ के काल्हु शनीचर के जन्मदिन रहुवे आ विघ्नसंतोषी एहू दिने अपना एजेन्डा पर लागल रहलें. एने कई दिन से तरह तरह के अफवाह पसारत हवा बनावे के कोशिश हो रहल बा कि केहू तरह यूपी से योगी के विदाई\nकोरोना के कहर में लगातार घटत होखे का चलते काल्हु देश में कोरोना छुताहिल मरीजन के संख्या 13 अप्रैल का बाद के सबसे कम 17 लाख 13 हजार 413 के रहल. हालांकि पिछला तीन दिन से नयका कोरोना छुताहिल मरीजन के संख्या बढ़ रहल बा आ काल्हु 1 लाख 34 हजार 154 के रहल. छुताहिल\nकाल्हु बुध का दिने देश के शेयर बाजार में बिकवाली के दौर दिन भर चलला का बाद आखिरी आधा घंटा में जोरदार लिवाली आइल. काल्हु सेंसेक्स गिरावट का साथ 51849 अंक पर बंद भइल बाकिर निफ़्टी महज सवा अंक के बढ़ोतरी का साथ 15576 अंक पर बंद भइल. विदेशी बाजारन से मिलत संकेत बतावत बा\nकोरोना के कहर झेलत देश आ समाज के हालात देखत केन्द्र सरकार काल्हु केन्द्रीय माध्यमिक शिक्षा बोर्ड के बारहवीं के परीक्षा रद्द करे के फैसला ले लिहलसि. प्रधानमंत्री नरेन्द्र मोदी का अध्यक्षता में काल्हु मंगल का दिने भइल एगो उच्च स्तर के बइठक में ई फैसला लीहल गइल. इहो कहल गइल कि आगे जा के\nदेश के विरोधी गोलन के केन्द्र बिन्दु बने का चाहत में पश्चिम बंगाल के मुख्यमंत्री ममता बनर्जी अब देश में भाजपा विरोधी सरकारन के एकजुट होखे के गोहार लगवले बाड़ी. डायलॉग मरले बाड़ी शोले वाला कि जो डर गया समझो मर गया, काश उऩुका एह डायलॉग के बंगाल के विरोधी गोल के समर्थको इशारा समुझतन


24 मई 2004 – 23 मई 2009\n10 मार्च 1990 – 28 मार्च 1995\nछपरा सीट से\n2 दिसंबर 1989 – 13 मार्च 1991\n(1948-06-11) 11 जून 1948 (उमिर 74)\nराष्ट्रीय जनता दल (वर्तमान में)\n7 बेटी2बेटा\nलालु प्रसाद यादव(जनम 11 जून 1948) एगो भारतीय राजनीतिक नेता बाड़ें। यादव, भारत के बिहार राज्य से हवें आ राष्ट्रीय जनता दल के अध्यक्ष बाड़ें आ बिहार राज्य के मुख्यमंत्री आ पंद्रहवीं लोकसभा में सांसद आ भारत के रेलमंत्री रह चुकल बाने।\nलालू प्रसाद यादव पटना विश्वविद्यालय के छात्र राजनीति से आपन राजनीतिक कैरियर के सुरुआत कइलें आ 1977 में जनता पार्टी के कैंडिडेट के रूप में 29 बरिस के उमिर में, तबतक के सभसे कम उमिर वाला लोक सभा सांसद चुनल गइलें। साल 1990 में यादव बिहार के मुख्यमंत्री बनलें आ 1997 में चारा घोटाला में भ्रष्टाचार के आरोप में उनके इस्थीपा देवे के परल। 1997 से 2005 ले इनके मेहरारू राबड़ी देवी बिहार के मुख्यमंत्री रहली, लालू के आलोचक लोग एकरा के लालू के अप्रत्यक्ष सरकार के रूप में देखे ला। बिहार में लालू के शासन के कानून बिहीन राज आ जंगल राज के नाँव दिहल जाला। लमहर समय के बाद साल 2015 में लालू यादव के दल नीतीश कुमार के साथे बिहार बिधान सभा में पावर में आइल बाकी साल 2017 के जुलाई में लालू यादव, राबड़ी देवी आ तत्काल में उपमुख्यमंत्री तेजस्वी यादव (लालू यादव के बेटा) के खिलाफ एन्फोर्समेंट डाइरेक्टरेट आ सीबीआई के द्वारा कई गो मामिला दर्ज करे के बाद नीतीश कुमार इनके पार्टी के पाछे हटा के, भाजपा के साथ मिल के सरकार बना लिहलें।\nभीड़ खींचे वाला, चल्हाँक आ मनोरंजक नेता के रूप में पहिचान वाला यादव पर प्रदेश में जाति आधारित राजनीति के बढ़ावा देवे वाला भी मानल जाला, आ इनके खिलाफ भ्रष्टाचार के कई मामिला दर्ज बाने3अक्टूबर 2013 के इनके पाँच साल के सजा आ ₹25 लाख के जुर्माना सीबीआई अदालत द्वारा चारा घोटाला मामिला में कइल गइल, आ दुबारा एही मामिला में 23 दिसंबर 2017 के साढ़े तीन साल के सजा सुनावल गइल, जबकि इनके सांसद बेटी मीसा भारती के खिलाफ भी आय से अधिक संपत्ति के मामिला एन्फोर्समेंट डाइरेक्टरेट द्वारा दर्ज कइल गइल बा, आ चारा घोटाला के तीन गो मामिला अभिन भी इनका पर अदालत में लंबित बाने।\n↑ "Profile: Lalu Prasad Yadav". टाइम्स ऑफ इंडिया.\n↑ "Scanned Copy of 2009 Lok Sabha election affidavit". Association of Democratic Reforms. पहुँचतिथी4अक्टूबर 2013.\n↑ While the Indian media was unsure as to the spelling of his name, in जून 2004, he issuedaclarification to the media to endure that his name was spelt as Lalu and not Laloo. "It's Lalu not Laloo and it's official (24 जून 2004)". Rediff.com. पहुँचतिथी 8 May 2006.\n↑ "Lalu Prasad Yadav". Mapsofindia.com. पहुँचतिथी3अक्टूबर 2013.\n↑ "Rabri's kitchen instinct". India Today. ओरिजनल से 23 April 2009 के पुरालेखित. पहुँचतिथी 28 April 2009.\n↑ "Bihar: after the "Jungle Raj"". Reuters. 14 April 2009.\n↑ Amita Malik. "Laloo in Wonderland". The Tribune. पहुँचतिथी 18 May 2006.\n↑ 8.0 8.1 Amberish K Diwanji. "Laloo inarascal, but I will vote for him". Rediff.com. पहुँचतिथी 25 February 2007.\n↑ 9.0 9.1 bbc (3 अक्टूबर 2013). "India corruption: Laloo Prasad Yadav jailed for five years". BBC News India. पहुँचतिथी4अक्टूबर 2013.\n↑ "Laloo Prasad taken into custody, BBC News,5April 2000". BBC News.5April 2000. पहुँचतिथी3अक्टूबर 2013.\n↑ Lalu Prasad Yadav convicted in second fodder scam case, Economic Times, 23 Dec 2017.\n↑ RJD chief Lalu Prasad Yadav convicted in fodder scam, Deccan Chronicle, 24 Dec 2017.\n"https://bh.wikipedia.org/w/index.php?title=लालू_प्रसाद_यादव&oldid=700065" से लिहल गइल\n1948 में जनम\nएह पन्ना पर आखिरी बेर संपादन 22 अक्टूबर 2021 के 03:27 बजे भइल रहल।


खाली घोटाले नइखे देश के सोझा – Anjoria\nखाली घोटाले नइखे देश के सोझा\nअक्टूबर 3, 2012 भोजपुरी, लस्टम पस्टम\nकोइला घोटाला पर बहस सुनि के बाबा लस्टमानंद कहले, एकदम आजिज आ गइल बानी, बिल्कुल जी बोर हो गइल बानी, कोइला से. लालूजी के खास भूतपूर्व मंत्री प्रेमचंद गुप्ता के बेटा ले गइले खान, डीएमके के मिनिस्टरो ले गइले. कांग्रेस वाला त लेइए गइल लोग, बीजेपीओ वाला ले गइले. अबले खाली लेफ्टे के पार्टी बाड़ी सन, जेकरा कवनो नेता के नांव खान घोटाला में नइखे आइल. लेकिन एकर माने ई ना ह कि कांग्रेस के सङ्हत छूटला के बाद घोटाला के उनकर संभावना ओरा गइल. एकर माने ई हऽ कि सीपीएमए-सीपीआई जइसन कैडर बेस्ड पार्टियन में सांसदन, विधायकन के कमाई पर पार्टी के कब्जा रहेला. इनकर फ्लैट तक पर लेफ्ट पार्टियन के कब्जा टाइप रहेला. अब घोटाला क के रकम ले आवऽ , आ पार्टी ले जाउ! पार्टी खातिर घोटाला केहु ना करे.\nबहुते निहोरा बा कि देश क सोझा दोसरो गंभीर समस्या आ खड़ा भइल बा अब एह जॉइंट घोटाला, मल्टी पार्टी घोटाला के छोड़ के आगे बढ़ल जाउ. देश के तमाम खान, 2जी स्पेक्ट्रम, जल संसाधन वगैरह के लाइसेंस हर पार्टी के सांसदन के गिनिती का हिसाब से पर्टियन के दे दियाउ. कुल्ही पार्टी एकरा अपना हिसाब से अपना समाज सेवियन के, राष्ट्रसेवी लोग के, बेटा, बेटी, दामादन के बांट देव. भ्रष्टाचार के अधिकार वोट के हिसाब से मिले, जेकर एमपी जतना बेसी, ओकरा ओतने बेसी लाइसेंस. घोटाला पार्टी करे, सांसद ना. जॉइंट घोटाला के मैकेनिज्म तय करे खातिर जॉइंट पार्लियामेंट कमिटी बने.\nओने नया इशू खड़ा हो गइल बाड़े सन. पॉर्न स्टार सनी लियोन सफल हो गइली इंडिया में, त अब उनकर पतिओ इंडिया में जमे के सोचत बाड़न. मिस्टर सनी आ रहल बाड़े, बांग्लादेशी त आइले बाड़े सन, आ अब भारत पाकिस्तान समझौता के हिसाब से पाकिस्तनियनो के इंडिया आवल आसान हो जाई. अउर कतना आसान करब जी, कसाब ऐंड गैंग बिना वीजा-पासपोर्ट के आसान हो जाई.\nबाकिर राज ठाकरे के दिक्कत बिहारी लोग से बा. एह मामला पर डिस्कशन होखो, बाकिर ई तब होई ना जब मल्टी पार्टी स्कैम निपटे. ना का ?


Folk tales are an important heritage of Indian culture read in bhojpuri – News18 Hindi\nBhojpuri Spl: भारतीय संस्कृति के जियतार थाती ह लोककथा, पढ़के इयाद आ जाई बचपन\nलोकसाहित्य शुद्ध रूप से मौखिक भा वाचिक परंपरा में आगा बढ़ल. ना त एकरा रचनिहार के अता-पता चलल, ना ई लिपिबद्धे भइल. बाकिर सभसे पहिले एकरा के केहू-ना-केहू त रचले होई जरूर आ लोकमित्रन के अपेक्षित-जरूरी संशोधन के बाद एकरा के लोक-मंजूरी मिलल होई.\nलरिकाईं में लोगन के मुंह से गांव में सुनले रहलीं-जे लउके से लोक. माने, खुलल आंखि से जवन किछु साफ-साफ लउकत होखे, उहे लोक ह. एह लोक में नगर-महानगर से लेके सुदूर ग्राम्यांचल में रचल-बसल जनसमुदाय त बड़ले बा, तमाम जीया-जन्तु, चिरई-चुरुंग, फेंड़-पउध, नदी-पोखरा, पहाड़, झरनो समाहित बा. दोसरा सबद में कहीं, त सउंसे कुदरते में लोक रमल बा. तबे नू चर होखे चाहे अचर, जरि होखे भा चेतन-लोक के सभ उपादान घुलि-मिलिके एक-दोसरा से बतकही करेलन स.\nअपना आंतर के विचार साझा करेलन स आ किसिम-किसिम के भेसभूषा, पहिनावा-ओढ़ावा, रहन-सहन मिलिके जवन साझा संस्कृति के निरमान करेलन स,उहे कुदरती समरसता से लबरेज़ लोक आधारित संस्कृति लोकसंस्कृति का रूप में जानल-पहिचानल जाले. तमाम चुनौतियन आ उपेक्षा-अपेक्षा के बावजूद आजुओ चटक लोकरंग के छटा आ सोन्ह गंवई गमक के मिठास अभिभूत कइला बेगर नइखे रहत. लोक से कथा ले साहित्य के दूगो धारा साथे-साथे बहत रहेली स-लोक आ शिष्ट. लोकसाहित्य लोक भा जन, माने धरती से रचल-बसल मेहनतकश, किसान आउर मजूरन के केन्द्र में राखिके रचात आइल आ दोसरा किसिम के साहित्य प्रबुद्ध वर्ग खातिर. बाकिर लोक से उपजल लोगे जब अपना जरि के भुलाए लागल आ खुद के ‘शिष्ट-विशिष्ट’ के विभूषण से अलंकृत करे लागल, तब से आस्ते-आस्ते लोक के लोप होत चलि गइल. नतीजतन अधिकतर लोकसाहित्य के रचयिता आपन नांव गुपुते राखल आ फेरु ई परिपाटिए चलि निकलल.\nएही से लोकसाहित्य शुद्ध रूप से मौखिक भा वाचिक परंपरा में आगा बढ़ल. ना त एकरा रचनिहार के अता-पता चलल, ना ई लिपिबद्धे भइल. बाकिर सभसे पहिले एकरा के केहू-ना-केहू त रचले होई जरूर आ लोकमित्रन के अपेक्षित-जरूरी संशोधन के बाद एकरा के लोक-मंजूरी मिलल होई. फेरु समय-संदर्भ का लेहाज से छोट-मोट परिवर्तन-परिवर्धन का साथे लोकसाहित्य के ऊ रचना समूह के रचना होके फइलत-पसरत चलि गइल होई. लोकसाहित्य का अंतर्गत लोकगीत, संस्कार गीत, ऋतुगीत,क्रीड़ागीत,श्रमगीत (जइसे जंतसार,रोपनी-सोहनी-कटनी के गीत),लोकगाथा,लोकोक्ति,लोककथा वगैरह विधा आवेली स. बाकिर एगो बात साफ-साफ देखल जाला कि चाहे लोक से जुड़ल कवनो विधा होखे,ओह में कवनो-ना-कवनो रूप में कथा के समावेश जरूर मिली.\nकिसिम-किसिम के लोककथा\nलोकसाहित्य के अनमोल धरोहर ह लोककथा. एमें एक तरफ बरत आउर तीज-तेवहारन के कथा आवेली स, उहंवें दोसरा ओरि ओइसन कथा, जवन आजी-ईया-नानी के मुंह से अगिली पीढ़ी के सौगात का रूप में मिलत आ रहल बिया. लोकजिनिगी के विविध पक्षन के उद्घाटित करेवाली लोकभाषा के अइसन कथा, जवन अपना सरसता, रोचकता,कौतूहल आ मनोरंजन के गुन से सुनेवाला के मन में आपन अमिट छाप छोड़े, लोककथा कहावेले. भारत माई के अलगा-अलगा अंचरा आ दुनिया के कई गो देशन में बोलेवालन के निठाह तादाद राखेवाली लोकभाषा भोजपुरी में लोककथा के मुंहजबानी परिपाटी सदियन से चलल आ रहल बिया. ‘भोजपुरी नीति-कथा’ के भूमिका में डॉ रसिकबिहारी ओझा ‘निर्भीक’ लिखले बाड़न-‘ हमरा विचार से लोककथा मानव-मन के अनुभूति आ मस्तिष्क के सिरिजना ह. इन्हनीं में दिलचस्पी आ उत्सुकता बरकरार राखे के अद्भुत क्षमता होला. लोकसाहित्य में एकर आपन खासियत बा. ई लोककथा जीवन के हरेक क्षेत्र के छूवत नाना ढंग आ व्यापक रूप से हमनीं के सोझा आवेले. एकर परंपरा मौखिके रहल बा.’\nकथा गइल वन में, सोचऽ अपना मन में!\nभोजपुरी में कथा के ‘कहनी’ कहल जाला, जवन ‘कथन’ के पर्याय होला. हरेक लोककथा के भलहीं सोद्देश्य होखल जरूरी ना होखे, बाकिर ओमें भोजपुरिया संस्कृति के झांकी त मिलबे करेला. लोककथा के पात्र एक तरफ राजा-रानी, भूत-परेत, परी आउर अलगा-अलगा जाति-धरम के लोग होला, उहंवें दोसरा ओरि गोरू-माल-मवेशी, चिरई-चुरुंग,फेंड़-पउधा,नदी-नारा,पहाड़,चान-सुरुज -कहे के माने ई कि सउंसे प्रकृति होले. ‘एगो राजा रहले’ से शुरू भइल कथा में राजा के चमचागीरी-चापलूसी ना मिलेला,उलुटे राह से राह से भटकल बादशाह के सही राह प ले आवे आ डंड़े (दंडित करे) के कथा होला. अधिकतर कथा सुखांत होली स आ जहंवां कथा के अंत होला, उहंवें से सोच-विचार के सिलसिला शुरू हो जाला. कतहीं-कतहीं त कथा के आखिरी पांतिए होला-‘कथा गइल वन में, सोचऽ अपना मन में!’ तुकबंदी लोककथा के रोचकता में चार चान लगा देले. कवनो-कवनो कथा में त लोकगीत के किछु मजेदार पांती बेरि-बेरि दोहरावल जाले आ अतना रोचक होले कि सुनेवालन के जबान पर चढ़िके सहजे कंठस्थ हो जाले. कथासरित्सागर,वृहद कथा-मंजरी,पंचतंत्र,हितोपदेश,जातक कथा,सिंहासन बत्तीसी,बैताल पचीसी वगैरह लिपिबद्ध कथन के परिपाटी से ई लोककथा एह माने में अलगा बाड़ी स कि सोझ-सपाट गंवई लोग-लुगाई के मुंह से निकलल ई कथा सांस्कृतिक विरासत के अक्षुन्न राखे में काफी हद ले कामयाब रहल बाड़ी स.\nलोककथा के इतिहास ओतने पुरान बा,जतना मनई के इतिहास. बुझिला आदिएकाल से ई कहल-सुनल जात रहल होइहें स आ इन्हनीं के मार्फत अदिमी के आसा-निरासा,हार-जीत,सुख-दु:ख, जिजीविषा, परदुखकातरता, कल्पनाशीलता वगैरह के कथात्मक अभिव्यक्ति होत रहल होई. डॉ निर्भीक के कहनाम बा-‘लोककथा में मानव-मन के सुकोमल इतिहास अंकित रहेला. अदिमी जवन किछु कइलस,एकर लेखा-जोखा त इतिहास में आ जाला,बाकिर अपना मन के मानसरोवर के तट पर ऊ जवन किछु सोचलस-गुनलस,रंगीन आ मधुर कल्पना कइलस आ सुन्नर सपना सजवलस-एकर विवरन लोककथा में भा लोकसाहित्य के दोसर विधा-लोकगीत,लोकोक्ति वगैरह में संजोवल गइल बा. इतिहास मनई के बहरी कारनामा के दस्तावेज होला,त लोकसाहित्य ओकरा भितरी मन के मानचित्र. सदियन से ई लोककथा मानव के मनोरंजन करत आ रहल बाड़ी स. इन्हनीं में किछऊ असंभव ना होला. इन्हनीं में बाघ आ सांप के इयारी होला,पंछी संदेश पहुंचावेलन स आ जरूरत परला पर देवालो बोले लागेले. इच्छा होते अदिमी सात समुंदर लांघिके पार हो जाला,घनघोर जंगल एके कुलांच में फानि जाला,धरती के नवो खंड के परिकरमा कऽ लेला आ कवनो टापू पर रहेवाली सुन्नर युवती से बियाह रचा लेला. थकइनी मेटावे आ समय बितावे के छन में लोककथा हमनीं सबके मनोरंजन करेले आ घोर निरासा के छन में अमिट आसरा के संचार करेले. ई लोककथा सामाजिक धरोहर ह.’\n‘लोकसाहित्य की भूमिका’ में डॉ कृष्णदेव उपाध्याय जी भोजपुरी लोककथा के छव हिस्सा में बंटले बानीं-उपदेशात्मक कथा, व्रतकथा,प्रेमकथा,मनोरंजक कथा,सामाजिक कथा आ पौराणिक कथा. बाकिर ‘पूर्वी उत्तर प्रदेश की भोजपुरी लोककथाओं का सामाजिक अध्ययन’ शीर्षक शोध-ग्रंथ में डॉ परमेश्वर दूबे’शाहाबादी’ भोजपुरी लोककथा के वर्गीकरन एह किसिम से कइले बाड़न-सामाजिक कथा,धार्मिक कथा,आर्थिक कथा,राजनीतिक कथा,दार्शनिक कथा आ विविध कथा. उहां के मोताबिक,लोककथा में छव गो खास तत्व होलन स-कथानक आ कथावस्तु,पात्र आ पात्रन के चरित्र,कथोपकथन भा पात्र के वार्तालाप,वातावरन भा परिवेश,शैली भा अभिव्यक्ति के ढंग, आ उद्देश्य. कथा सुनत खा सुननिहारन के मन में कथानक खातिर जिज्ञासा बनल रहेला आ जइसे-जइसे कथा आगा बढ़ेले,ऊ ओह कथावस्तु का प्रति अधीर होत जाला-‘फेरु का भइल?’ के जवाब पावे खातिर. लोककथा कहे के अंदाज के खास अहमियत होला,जवना में सुननिहारन के बन्हले राखे के ताकत होला. हरेक कथा एगो मकसद से कहल जाले,जवन सुनेवालन पर आपन छाप छोड़ेले.\nफरक आधुनिक कहानी से\nलोककथा आ आधुनिक कहानी में मूलभूत फरक खाली मौखिक परंपरा आ लिपिबद्धते के ना होला. लोककथा कबो नसीब के नजरिया पर,त कबो हैरतअंगेज कारनामा पर आधारित होले,जबकि कहानी जथारथ के ऊबड़-खाबड़ जमीन पर आपन गोड़ रोपले बिया. एगो में राजा-रानी,भूत-परेत,परी,पशु-पक्षी,सुरुज-चान वगैरह पात्र का रूप में मौजूद रहेलन,त दोसरा में जिनिगी से जूझत मरद-मेहरारू आ लरिका.लोककथा में कथानक के प्रधानता होला आ एकर कवनो निश्चित ढांचा भा शिल्प ना होला,जबकि कहानी खातिर ई जरूरी शर्त होला. लोककथा में घटनन के भरमार होला,जबकि कहानी में भाव आ विचार के प्रधानता होला. ई जरूरी नइखे कि कहानी सुखांते होखे. कहानी के उद्देश्यपरकता त असंदिग्ध होला, बाकिर हर लोककथा सोद्देश्य होखे,ई जरूरी ना होला. मगर ई बात सोरहो आना सांच बा कि आधुनिक कहानी के जनम देबेवाली जननी ह लोककथा.\nसर्वे भवन्तु सुखिन: के जयघोष\nलोककथा कथा-कहन के कला से लैस होले आ एकर असर कथा कहे वाला के शैली पर निर्भर रहेला. एमें कुदरत के मानवीकरन देखते बनेला. कथानक अइसन तरतीबवार होला कि एक बेरि सुनि लिहला पर कथा मुंहजबानी इयाद हो जाले. लोककथा एहीसे कहल जाले कि ओकरा के एक कान से सुनिके दोसरा कान से उड़ा देबे के जगहा ओकरा प कान दिहल जाउ आ ‘सोचीं अपना मन में’ से चिंतन के प्रक्रिया शुरू कऽके सबक लिहल जाउ. लोककथा के सुखद अंत मंगलकामना से ओतप्रोत होला आ कुकरम के सजाइ का संगहीं हिरदय-परिवर्तन आ दुसमनो के सुख-सम्पन्नता के कामना एकर खासियत होला. मनोवैज्ञानिक चित्र उकेरेवाली लोककथा सामाजिक, सांस्कृतिक, आध्यात्मिक, नैतिक, दार्शनिक आउर आर्थिक सहित तमाम पच्छन के बखूबी उजागर करेले आ एह बाजारवादी धनलोलुपता,स्वार्थान्धता के निठुर काल में ‘सर्वे भवन्तु सुखिन:’ के जयघोष करत शाश्वत सांच के एहसास करावेले. पहिले लोककथा सांझ-सवेरे कउड़ के घेरिके चारू ओरि बइठकी करत,खेत-खरिहान-बगइचा के रखवारी करत,जांत पर अनाज पीसत,खेत में रोपनी-सोहनी-कटनी करत,रात में लरिकन के सुतावत निश्चिंत होके कहल-सुनल जात रहली स.\nतब ना त शिक्षा के परचार-परसार रहे,ना जिनिगी के आपाधापी,भागम-भाग आ ना मनोरंजन खातिर अतना अधिका संचारे माध्यम रहलन स. आजु केकरा फुरसत बा कहे आ सुने के! एह से आस्ते-आस्ते अधिकांश लोककथा कहे वाली कई गो पीढ़ी गुजरत चलि गइली स आ ओकरा संगहीं मरि-बिला गइली स अस्सी फीसदी लोककथा. आजु जरूरत एह बात के बा कि भारतीय लोकसंस्कृति के एह जियतार थाती,लोकसाहित्य के सभसे सेसर विधा लोककथा के अस्मिता के बचावे आ लिपिबद्ध कऽके विशाल पाठक वर्ग ले पहुंचावे के हरसंभव पहल कइल जाउ,जवना से कि संचार माध्यमन के खतरा से इन्हनीं के उबारल जा सके. अगर अइसन नइखे हो पावत,त लोककथा सुनावेवाली पीढ़ी के पूरी तरह गुजरि गइला का बाद ई धरोहर हरदम-हरदम-हरदम खातिर मटियामेट हो जाई. (भगवती प्रसाद द्विवेदी वरिष्ठ साहित्यकार हैं.)\nBhojpuri Bhojpuri News Indian Culture


जब भोजपुरिया लोग सुतल होखे: तकनीकी छेत्र में सुतल बा भोजपुरिया लोग\nतकनीकी छेत्र में सुतल बा भोजपुरिया लोग\nभोजपुरी में कम्प्यूटर छेत्र में कवनो काम अबहीं ले ना हो सकल। एको गो साफ्टवेयर ना बन सकल। ना एको शब्दकोश, ना ब्राउजर, ना कुछुओ। एकरा खातिर भोजपुरिया लोग में पता ना कवनो रुचि बा कि ना? कुछ वेबसाइटन आ ब्लाग माने चिट्ठा के अलावा कुछुओ कहे लाएक काम अबहीं ले ना हो सकल। भोजपुरी अकादमी आ भोजपुरी से जुड़ल कवनो संगठन के ए सब में कवनो रुचि बा कि ना, ईहो साफ नइखे। ई सबसे चिन्तित होके आज एगो फ्यूल चाहे फ्यूअल नाम के एगो परियोजना से हम जुड़नी ह। अब आर्थिक सहायता आ मन होखला पर ई बा कि के आगे आई आ अपना भाषा में ए छेत्र में कुछ करे के चाही। हमरा समझ से भोजपुरी के कुछ समस्या एकरा मानकीकरण में आवेला। हम हिन्दी में राजेश जी ( ईहें के फ्यूल के कर्ता-धर्ता बानी) के जवन मेल कइले रहनी, ओकरे में से कुछ ईहाँ रख रहल बानी।\n‘एक और समस्या है कि सारण जिले में ‘ड़’ का नहीं ‘र’ का उच्चारण किया जाता है जबकि सीवान-गोपालगंज-आरा-बलिया आदि में ‘ड़’ का। ऐसा ही हाल ‘ण’ का है। भोजपुरी में ‘ण’ को मानना मेरे लिए आसान नहीं होता। हमारे छपरा के इलाके में साधारन कहा जाता है न कि साधारण। इसका आधार मुझे लगता है कि क्षेत्रीय बोलियों और भाषाओं में ‘ण’, ‘श’ आदि का प्रयोग न हो, यही रहा होगा। ऐसे ही सारण में लिंग का ध्यान भी बहुत कम रखा जाता है। जैसे - ट्रेन आवता। गारी आवता। जबकि बलिया और अन्य इलाके में- गाड़ी आवतिया। यानि लिंग की तरफ़ भी हमारे यहाँ कम ध्यान दिया जाता है। तो क्या हम लिंग-‘ण’-‘श’ आदि पर आरा-भोजपुर के इलाके के व्याकरण और शब्द को स्वीकार कर चलें?’\nआ एगो आउर मेल में ‘अफ़सोस है कि भोजपुरी का कोई कोश उपलब्ध भी नहीं है जो ठीक ठाक हो। वैसे भोजपुरी के पहले ठेठ व्याकरण और एक\nऔर भोजपुरी व्याकरण की एक प्रति है मेरे पास, जिसे भोजपुरी अकादमी ने\nछापा है। भाषा का जो आग्रह मैथिली लोगों में हैं (कम से कम बिहार में), वह भोजपुरी में देखने को नहीं मिलता। कुछ महीने पहले भोजपुरी-हिन्दी-अंग्रेजी का एक कोश बनाना शुरु किया था। देखिए अपनी आलसी होने की आदत से मुक्त हुआ तो, उसपर काम हो सकेगा। फिर भी भोजपुरी की मुख्य साइट अँजोरिया पर शब्द हैं थोड़े। एक और सरकारी साइट पर भी एक छोटा कोश है भोजपुरी का। सबको देखते हुए सोचता हूँ। अब समस्या है कि कई शब्दों का उचित अनुवाद पता नहीं हो पाएगा या नहीं।’\nमाने चिन्ता के बात ई बा कि बहुत काम करे के पड़ी भोजपुरी खातिर। बाकिर केहू के झंडा घुमावला से छुट्टी होखो तब नू।\nअब अन्त में कुछ काम, जवन होखो, ई इक्छा बा।\n1) भोजपुरी फ्यूअल बिकसित कइल जाव।\n2) भोजपुरी में एगो शब्दकोश के साफ्टवेअर बने।\n3) भोजपुरी में शब्दकोश बने।\n4) भोजपुरी में संचालन तंत्र माने आपरेटिंग सिस्टम बने।\n5) भोजपुरी तकनीकी रूप से समृद्ध बने आदि आदि।\nबाकिर केहू अबहीं ले साथ देवे आला ना मिलल। राजेश जी के चलते कुछ काम हो सकेला। अब ई सब काम अकेले कइसे होई? तबहूँ हम शब्दकोश के साफ्टवेअर बनावे के जिम्मा ले लेब बाकिर आउर सब काम में केहू के सहयोग चाहीं। आर्थिक सहयोग आ समय के सहयोग, जब ले दूनू ना मिलि तब ले त ई सब सपने बा।\nप्रस्तुतकर्ता चंदन कुमार मिश्र पर 1:06 pm\nखोजीं: कम्प्यूटर, फ्यूल, भोजपुरी\nअनाम 24 सितंबर 2011 को 11:35 pm\nअरे वाह भाई!\nदिल खुस कै दिहेउ।\nहमार मादरी जुबान अवधी हुवै, मुल हम भोजपुरी ठीक ठीक पढ़ि के समझ लेइत है।\nभोजपुरी का तकनीकी से जोडै के लिये तोहार चिन्ता हमरे मन मा एक वारी उत्साह भरिस दुसरे वारी सोचौबो किहिस।\nब्लाग-जगत मा आप की तरह कर्मठी लरिका हैं, यहि बात से हमार बाछैं खिलि गईं :)\nहम लोकभासन कै कट्टर समर्थक होई! यहि लिये हम आपके उद्यम का भूरि भूरि सराहुब, ई काम धारा के बिपरीत नाव खेवै कै है, ई चुनौती बड़ेन से निभि सकत है, ब्लागबुड के आत्ममुग्धन से नाहीं।\nआप भोजपुरिया माटी कै सपूत हुवैं, आपकी प्रतिभा का हमार नमन!\nAmrendra Nath Tripathi 24 सितंबर 2011 को 11:52 pm\nआपके ब्लोग कै जानकारी हम कुछ लोगन तक पहुँचावै कै परयास करत अहन, ऊपर वाला कमेंट हमरै कीन आय।\n~ अमरेन्द्र अवधिया\nअनाम 25 सितंबर 2011 को 1:04 pm\nदेवनागरी में भोजपुरी लिखे खातिर मदद!\nबोलल जायेला : भारत, नेपाल, माँरिशस, नेदरलैंड्स, फिजी, गुयाना, सेंट विसेंट आ ग्रेनाडिंस, बार्बाडस, त्रिनिदाद आ टोबैगो, सिंगापुर, संयुक्तराज, ब्रिटेन, रियूनियन, सूरीनाम\nक्षेत्र : नेपाल, बिहार, उत्तर प्रदेश, झारखंड, आसाम, दिल्ली, पश्चिम बंगाल\nबोले वालन के संख्या : 26.6 करोड़\nभाषा परिवार 1. इंडो यूरोपियन\n2. इंडो आर्यन 3. पूर्वी समूह 4. इंडो ईरानी 5. बिहारी 6. भोजपुरी\nलिपी : देवनागरी, कैथी\nभाषा कोड : ISO 639 - 1 bh\nISO 639 -2bho ISO 639 -3bho\nभोजपुरी एगो क्षेत्रीय भाषा ह बाकी ई भाषा के बोले वालन के संख्या एगो राष्ट्रीय स्तर के भाषा के बराबर बा। ई भाषा भारत के उत्तर के मध्य तथा पुरब मेँ बोलल जायेला। ई भाषा नेपाल के एगो राष्ट्र भाषा बा। ई भाषा बिहार के पश्चिमी भाग, झारखण्ड के उत्तर-पश्चिम आ उत्तर प्रदेश के पूर्वांचल क्षेत्र मेँ बोलल जायेला। एतना ही ना ई भाषा नेपाल देश के तराई क्षेत्र  आ गुयाना देश, सुरीनाम देश, फिजी देश, त्रिनिदाद आ टोबैगो आ मौरिशस तक में बोलल जायेला।\nभोजपुरी भाषा पूर्वी हिन्दी या बंगाली सातत्य के भाषा ह जौन कभी आसाम आ बंगाल से लेके बनारस ले बोलल जात रहल। जबकी बाँकी बिहार आ यूपी के क्षेत्र के लोग धीरे धीरे ई हिन्दी आधारित भाषा के अपना लेईलस, पटना आ बनारस के बीच के क्षेत्र मेँ ई भाषा आपन पकड़ बहुत मजबुती से बना लेईलस।\nभारत सरकार जब जनगणना करावत रहल, तब भोजपुरी के एगो भाषा के दर्जा देवे से मना कर दिहल आ कह देलख कि भोजपुरी हिन्दी के एगो बोली ह लेकिन अब भारत सरकार भोजपुरी के राष्ट्रिय स्तर के भाषा के दर्जा देवे खातिर तैयारी कर रहल बिया जबकि ई भाषा के नेपाल सरकार राष्ट्रिय स्तर के भाषा घोषित कर चुकल बिया।\nभोजपुरी के शब्दावली संस्कृत, हिन्दी, उर्दू आ उत्तर भारत के अन्य हिन्द-आर्यन भाषा से मेल खायेला। भोजपुरी आ अन्य भाषा साथ में मैथिली के प्रसिद्ध लोकगीत गायक राजेन्द्र प्रसाद, मनोज वाजपेयी, आ former भारत के मुख्यमंत्री लालबहादूर शास्त्री, चन्द्र शेखर। बिहार कोकिला पद्मा श्री शारदा सिन्हा आदी बानी लोग।\nभोजपुरी के कईयौं बोली, तीन चाहे चार गो बोली अकेले पूर्वी उत्तर प्रदेश में बोलल जायेला।\nविद्वान, बहु गणितज्ञ आ बहुभाषाविद् महापंडित राहुल संस्कृतयायन भोजपुरी में कुछ लिखे के काम कईले रहनी।  कुछ अन्य प्रख्यात लेखक जैसे विवेकी राय। कुछ अन्य लेखक बानी लोग जे भोजपुरी में लिखले बानी पर बहुत कम मात्रा में। कुछ अन्य ध्यान में रखे वाला लोग बानी प्रसिद्ध स्वतन्त्रता सेनानी स्वामी सहजानन्द सरस्वति, मगही भाषा के प्रथम राष्ट्रपति। मगही भाषा भी बिहारी भाषा मानल जायेला। ई भाषा हिंद-आर्यन भाषा के पुर्वी अंचल समूह के अंग ह जेमे बंगाली भाषा आ उड़िया भाषा के मिश्रण बा।\nप्रेम सरोवर 26 जनवरी 2012 को 10:22 pm\nसचमुच लिखले बानी भाई जी , भोजपुरी खातिर हम सबके मिल के कोशिश करें के चाहीं । जतना मदद होई , जईसे होई , हम करे खातिर तईयार बानी । एक बार हमरे पोस्ट पर आके देखीं कि हम आपके काम आ सकीला कि ना । नव वर्ष की हार्दिक शुभकामनाओं के साथ -प्रेम सागर सिंह ।\nईहाँ रउआ आपन बात कह सकीले।


हवा प्रदूषण - विकिपीडिया\nकोकिंग भट्ठी से निकले वाला धुआँ से होखे वाला हवा परदूषण\nहवा परदूषण भा वायु प्रदूषण धरती के वायुमंडल में मौजूद हवा में नोकसानदेह चीजन के प्रवेश होखे वाला परदूषण हवे। हवा में पहुँचे वाला ई महीन कण सभ आ जीवीय कण सभ बेमारी, एलर्जी पैदा क सके लें आ मौत के कारण बन सकेलें जबकि प्राकृतिक पर्यावरण के बाकी जिंदा जिया-जंतु आ बनस्पति के सेहत पर भी खराब असर डाल सके लें, आ मनुष्य निर्मित पर्यावरण के तत्व सभ के भी नोकसान पहुँचा सके लें। हवा प्रदूषण के कारण मनुष्य के काम भी हो सके ला, जइसे कि चिमनी से निकले वाला धुँआ; आ ई प्राकृतिक घटना सभ के कारण भी हो सके ला, उदाहरण खातिर ज्वालामुखी से निकले वाली नोकसानदेह गैस से भी हो सके ला।\nसाल 2008 के एक ठो रपट में, घरभितरिया हवा परदूषण आ खराब शहरी हवा गुणवत्ता, दुनों के सभसे खराब किसिम के जहरीला परदूषण के रूप में निशानदेही कइल गइल बा। 2014 में आइल बिस्व स्वास्थ संगठन के रपट में बतावल गइल बा कि साल 2012 में पूरा दुनिया भर में 70 लाख लॉग के मौत भइल, एह अनुमान से मिलत जुलत आँकड़ा अंतर्राष्ट्रीय ऊर्जा एजेंसी के भी रहल।\n2.2 मानवी स्रोत\n3 घरभीतरिया हवा क्वालिटी\n4 इतिहासी बिपति\nकार्बन डाईऑक्साइड (CO2)\nसल्फर ऑक्साइड (SOx)\nकार्बन मोनोऑक्साइड (CO) – CO रंगहीन, गंधहीन बिसैली बाकी कौनों संबेदना ना पैदा करे वाली। इंजन में पेट्रोलियम पदार्थ के दहन (कंबशन) से निकले ले।\nवोलाटाइल ऑर्गेनिक कंपाउंड (VOC)\nपरसिस्टेंट फ्री रेडिकल्स\nसीसा, पारा, कैडमियम इत्यादि बिसैली धातु सभ।\nक्लोरोफ्ल्यूरोकार्बन (CFCs) – ओजोन के नोकसान, सीधे संपर्क में आवे पर इनहन में से कई गो आदमी दे सेहत खाती नोक्सान्देह।\nअमोनिया (NH3) – कई खेती के क्रिया सभ में निकले ला; उद्योग से निकले ला।\nगंध — कूड़ा-कबाड़, सीवर, उद्योग के कचरा इत्यादि से निकले वाली बदबू।\nरेडियोएक्टिव प्रदूषणकारी – प्राकृतिक रेडियोएक्टिव क्षय से, मनुष्य द्वारा परमाणु बिस्फोट से।\nग्राउंड लेवल पर ओजोन (O3)\nपेरोक्सीसेटाइल नाइट्रेट (Peroxyacetyl nitrate) (C2H3NO5) – similarly formed from NOx and VOCs.\nअमेरिका के टैक्सास में धूर के आन्ही तुफान\nधूर – कई अइसन इलाका से जहाँ बनस्पति के अभाव बाटे।\nज्वालामुखी क्रिया से निकले वाली धूर आ बिबिध किसिम के गैस सभ। जइसे कि सल्फरडाइऑक्साइड इत्यादि।\nमवेशी सभ के पाचन क्रिया में निकले वाली मीथेन गैस।\nपानी लगा के खेती, जइसे कि धान से, निकले वाली मीथेन।\nकई जगह जमीन से अपने आप निकले वाली रैडान गैस।\nमानवी स्रोत[संपादन करीं]\nदक्खिनी जार्जिया में एगो खेत में डाठ जरावल जा रहल बा\nस्थाई, फैक्टरी आ पावर प्लांट से निकले वाला धुआँ आ गैस।\nमोबाइल रूप में, सड़क परिवहन से निकले वाला धुआँ\nहवाई जहाज सभ से निकले वाली गैस जिनहन से ऊपरी वायुमंडल में अवांछित बदलाव हो रहल बा।\nखेती के खड़ा डांठ जरावे से निकले वाला धुआँ।\nघरभीतरिया हवा क्वालिटी[संपादन करीं]\nअगर घर के भीतर हवा के आवाजाही, मने कि वेंटीलेशन, बढ़ियाँ न होखे, घर के भीतरी हवा में प्रदूषक तत्व सभ एकट्ठा हो सके लें। ई खतरनाक हो सके ला काहें कि लोग आपना जादेतर समय घरे के भितरें बितावे लें। रैडान (Rn) गैस, एगो कैंसरकारी गैस, कई जगह धरती से निकले ले आ घर के भीतर इकट्ठा हो सके ले। घर में कारपेट आ प्लाई से फॉर्मलडीहाइड (H2CO) गैस निकले ले। पेंट आ अउरी अइसन रंग-रोगन के चीज सभ से सूखे पर वोलाटाइल ऑर्गेनिक कंपाउंड (VOCs) रिलीज होखे लें। सीसा आधारित पेंट से, सूखे पर अइसन महीन धूर (डस्ट) निकले ले जे साँस के साथे शरीर में परवेश क सके ले। इनहन के अलावा एयर फ्रेशनर, सुगंधित करे वाला पदार्थ, धूप-अगरबत्ती इत्यादि से भी, लोग खुद के द्वारा घर के भीतरी हवा में प्रदूषण क सके ला। लकड़ी जरावे आ गर्मी पैदा करे खातिर भी इस्तेमाल होखे वाला दहन सभ से घर के भीतर प्रदूषण हो सके ला। बिना उचित वेंटिलेशन वाला घर में कीड़ा-मकोड़ा आ मच्छरमार चीजन के छिड़काव से हवा के क्वालिटी खराब हो सके ले।\nइतिहासी बिपति[संपादन करीं]\nअब तक के इतिहास में सभसे बड़ बिपति जे हवा में प्रदूषणकारी के तात्कालिक प्रवेश से भइल होखे, 1984 के भोपाल गैस त्रासदी के नाँव से जानल जाला। अमेरिकी कंपनी युनियन कार्बाइड (जेकरा के बाद में डाउ केमिकल कंपनी कीन लिहलस) के फैकटरी से खतरनाक रासायनिक गैस के लीकेज भइल जेह में 3787 लोगन के मौत भ गइल आ 150,000 से 600,000 लोग के नोकसान चहुँपल। एही तरह से यूनाइटेड किंगडम में, सभसे बुरा हवा प्रदूषण के घटना4दिसंबर 1952 के "ग्रेट स्मॉग" रहल जे लंदन के ऊपर बनल रहे। छह दिन में कुल 4,000 से बेसी लोगन के मउअत दर्ज कइल गइल आ हाल के दुबारा अनुमान माने लें कि एह में लगभग 12,000 लोग मुअल। सोवियत रूस में 1979 में अइसने एगो घटना भइल जब जैविक हथियार के प्रयोगशाला से सेवर्डलोस्क में एंथ्रेक्स के जीवाणु बहरें हवा में फइल गइलें आ 64 लोगन के मौत भइल। अमेरिका में, सिंगल घटना गिनावल जाय तब पेंसिलवेनिया के डोनोरा में अक्टूबर 1948 में करीब 20 लोगन के मौत भइल आ 7,000 लोग बेमार पड़ गइल।\n↑ "Reports". WorstPolluted.org. पुरालेखित से पुरालेखित 11 August 2010 के. पहुँचतिथी 2010-08-29.\n↑ "7 million premature deaths annually linked to air pollution". WHO. 25 मार्च 2014. पहुँचतिथी 25 मार्च 2014.\n↑ "Study Links 6.5 Million Deaths Each Year to Air Pollution". New York Times. 26 जून 2016. पहुँचतिथी 27 जून 2016.\n↑ "Carbon Monoxide Poisoning - NHS".\n↑ "Vehicles, Air Pollution, and Human Health." Union of Concerned Scientists, www.ucsusa.org/clean-vehicles/vehicles-air-pollution-and-human-health\n↑ "Evidence growing of air pollution's link to heart disease, death". ओरिजनल से 2010-06-03 के पुरालेखित. पहुँचतिथी 2010-05-18. // American Heart Association. May 10, 2010\n↑ "Newly detected air pollutant mimics damaging effects of cigarette smoke" (PDF). पहुँचतिथी 2010-08-29.\n↑ "Infant Inhalation Of Ultra-fine Air Pollution Linked To Adult Lung Disease". Sciencedaily.com. 2009-07-23. पहुँचतिथी 2010-08-29.\n↑ "Duflo, E., Greenstone, M., and Hanna, R. (2008) "Indoor air pollution, health and economic well-being". S.A.P.I.EN.S. 1 (1)". Sapiens.revues.org. पहुँचतिथी 2010-08-29.\n↑ Meselson M, Guillemin J, Hugh-Jones M, आ अन्य. (November 1994). "The Sverdlovsk anthrax outbreak of 1979" (PDF). Science. 266 (5188): 1202–08. doi:10.1126/science.7973702. PMID 7973702. ओरिजनल (PDF) से 2006-09-21 के पुरालेखित.\nविकिमीडिया कॉमंस पर संबंधित मीडिया Air pollution पर मौजूद बा।\nएयर क्वालिटी इंडेक्स, केंद्रीय प्रदूषण नियंत्रण बोर्ड, भारत। (अंगरेजी में)\nGlobal real-time air quality index map (अंगरेजी में)\nAir Quality Index (AQI) Basics (अंगरेजी में)\nInternational Conference on Urban Air Quality. (अंगरेजी में)\nDatabase: outdoor air pollution in cities, बिस्व स्वास्थ्य संगठन (अंगरेजी में)\nबी॰एन॰एफ॰: cb119308538 (data)\n"https://bh.wikipedia.org/w/index.php?title=हवा_प्रदूषण&oldid=712427" से लिहल गइल\nएह पन्ना पर आखिरी बेर संपादन 25 मार्च 2022 के 08:44 बजे भइल रहल।